16 май, 2021, 13:02\nТеглар:Турон | Суперлига | Польша\nБогуслав Баниакдан мухлислар ва раҳбариятнинг умиди катта.\nКуни кеча “Турон” клубида бош мураббий ўзгарди. Ёш Ислом Исмоиловнинг ўрнига вақтинча бош мураббий сифатида польшалик Богуслав Баниак тайинланди.\n63 ёшли мутахассис ҳақида мухлислар деярли маълумотга эга эмаслар. У шу пайтгача кўплаб жамоаларда ишлади. Мураббийликдан ташқари, спорт директори ёки яна шунга ўхшаш бошқа лавозимларда ҳам иш юритган.\nШунингдек, Буркина-Фасонинг ёшлар ҳамда ўсмирлар терма жамоаларида фаолият юритган. Қолаверса, Буркина-Фасо футбол федерациясида спорт директори бўлиб ҳам меҳнат қилган. Яқиндан бери Баниак “Турон” клубида фаолиятини бошлаганди. Жамоанинг вақтинча бош мураббийига айлангач, sports.uz мухбири польшалик мутахассис билан суҳбатлашди.\n- Сизни “Турон” футбол клубининг бош мураббий вазифасига расман тайинланганингиз билан табриклайман. “Қизилқум”га қарши ўтказилган ўйиндан сўнг, режаларингиз ҳам ўз-ўзидан ўзгариб кетгандир?..\n- Гапингиз рост, лекин бу мағлубиятнинг спорт тамойилларига хос сабаблари ҳам йўқ эмас. Футболда ўйинга ким яхшироқ тайёргарлик кўрган бўлса, ўша ютади. “Турон”да иш бошлаганимга бир ойдан сал ошди. Биласиз, бош мураббий вазифасига тайинлангунимга қадар бошқа лавозимда иш юритиб келдим. Айтмоқчиманки, клубни кечадан бери билаётганим йўқ. Ислом Исмоиловнинг ўрнига “Турон” устози этиб тайинландим. Жамоадаги футболчиларни анча билиб олдим. “Турон”га келган чоғимда Ислом билан клуб ўйинини анча ўзгартириб юборишга ҳаракат қилдик ва қайсидир маънода буни уддаладик ҳам. Бахтга қарши натижалар кутилган даражада кўриниш олгани йўқ. Футболда шунақаси ҳам бўлиб туради. Ислом Исмоилов – ҳали ёш, иштиёқи баланд мураббий. Мен унинг “Турон”да қолиб ишлашда давом этишини истаган бўлардим. Бироқ...Футболда ҳамма нарса бўлиши мумкин, бу - ҳаёт! Унинг қўл остида “Турон” яхши ўйин намойиш этди. Боя юқорида айтганимдек, фақат натижалар шунга мос кўриниш ҳосил қилмай, пировардида бу унинг истеъфога чиқариб юборилиши билан якун топди. Унинг қўл остида жамоа 8 учрашувда уч очко олди холос. У клубдаги ҳамма ўйинчиларни, жумладан, чет элликларни ҳам яхши биларди. Эътиборлиси, айрим футболчиларнинг ёши ундан катта эди.\nШунингдек, таркибга маҳаллий бир қанча футболчилар ҳам жалб этилди. Ўйлайманки, унга бошлаган ишини давом эттириш учун бироз имкон берсалар яхшироқ бўлармиди?.. Чунки про-лига билан Суперлигадаги учрашувларнинг даражаси ўртасида катта фарқ бор. Агар ёш мутахассисга имкон берилганида у албатта “Турон”нинг ўйинини Суперлига даражасидаги беллашувларга мослаштирган бўларди. Нима бўлган тақдирда ҳам Исломдан шахсан мен жуда миннатдорман. Негаки, мураббий клубни анчадан бери шуғуллантириб келди ва шу даражага олиб чиқишда салмоқли улуш қўша олди. Шахсан ўзимга тўхталадиган бўлсам, мураббийлик мен учун янги ва ўзлаштирилмаган соҳа эмас. Негаки, бунга қадар 9 та жамоада ишлашга улгурганман. “Турон”га устоз этиб тайинланишдан олдин бу масалада рафиқам билан ҳам гаплашиб, унинг фикрини билишга ҳаракат қилганимни айтиб ўтишим жоиз. “Турон”га келганимдан сўнг, ҳожакага (клуб раҳбарини назарда тутяпти) ёрдам бердим. У бундан кейин “Турон”да бош мураббий вазифасида ишлашим кераклигини истаётганини билдирди. Иш асносида раҳбарият мендан футболда қандай ишлаш кераклигини бошқаларга ҳам кўрсатиб қўйишни сўради. Албатта, бу анча мураккаб топшириқ, гарчи футболда анча йиллардан бери фаолият юритиб келаётган бўлсам ҳам барибир иш салмоғи бир мунча юқорилиги билан кишига босим ўтказмасдан қолмайди. Жамоа ўйинини йўлга қўйиш учун мураббийдан қаттиқ тер тўкиб ишлаш талаб қилинади. Бундай маҳалда у кундалик ҳаётидаги бошқа юмушларни ҳам бир четга йиғиштириб қўйишга мажбур бўлади. “Турон”нинг ўйини анча йўлга қўйилган. Тактика масаласида ҳам шундай мулоҳаза юритса бўлади. Лекин клубда мураббийларнинг алмашинуви футболчилар руҳиятига ҳам таъсир ўтказмасдан қолмаслигини ёддан чиқармаслик зарур.\nЎзингиз гувоҳи бўлиб турганингиздек, ҳозирда “Турон” мусобақа жадвалида сўнгги поғонада бормоқда. Бундай амалиёт илгари менинг фаолиятимда деярли кузатилмаганди. Энди ўзимдаги менни ўлдириб, футболчиларни учрашувларга тайёрлашда енг шимариб ишлашимга тўғри келади. Айтишим жоизки, бундай маҳалда ўйинчилар учрашув чоғидаги кутилмаган алмаштиришларга ҳам тайёр туришлари ва буни тўғри қабул қилишлари мақсадга мувофиқ бўларди. Нега деганда, мураббий ўз нуқтаи назаридан ва футболчининг майдондаги хатти-ҳаракатларидан келиб чиққан ҳолда мана шундай қарор қабул қилади. Шундай йўл тутилган тақдирдагина мақсад сари бориш мумкин бўлади. Суперлигадаги дастлабки учрашувларда кузатилган натижаларни ўйинчилар ўзига хос сабоқ сифатида қабул қилишлари керак. Футболчиларнинг жисмоний тайёргарлигида қандайдир муаммолар борлигини кўрмаяпман. Фақат асосий муаммо элитадаги дебют мавсум стартидаги қониқарсиз натижалар туфайли уларда қандайдир руҳий зиқлик юзага келган, чамамда. “Турон”да бир ойдан бери ишлаётган бўлсам ҳам бош мураббий вазифасига тайинланганимга ҳали кўп бўлгани йўқ. Албатта, натижаларни ижобий томонга ўзгартириш учун биргаликда анча тер тўкишимизга тўғри келишини ҳис қилиб турибман. Энди бутун диққат-эътиборимизни навбатдаги беллашув – “Сурхон”га қарши кечадиган учрашувга қаратганмиз. Дарҳақиқат, ҳозирдан яқин ўйинлар учун биз мураббийлар штаби вакиллари режаларни тузиб қўйганмиз. Бу мен учун бутунлай янгича чорлов – янги ишдир. “Сурхон”дан кейинги беллашувларга тайёргарлик кўриш режалаштирган мақсадларга кўра олиб борилади. Термиздаги баҳс жуда муҳим. Яқин тўртта учрашув биз учун ўзига хос синов вазифасини ўтаса керак, деб ҳисоблайман. Шунда биргаликда “Турон”нинг ўйинини янада яхшироқ кўринишга келтира оламиз, деган умиддаман. Бу эса албатта машаққатли ишдир. Шунда биз яйпанлик ишқибозларни навбатдаги ва чемпионатнинг иккинчи даврасига ўтганда ҳам яхшироқ натижалар билан хурсанд қилишимиз мумкин бўлади, деб ҳисоблайман.\n- Биламизки, сиз “Турон”да яқиндан бери ишлаб келяпсиз. Клубга келишингиз қандай юз берганини айтиб бера оласизми?\n- Клубда иш бошлашим апрель ойига тўғри келади. Менинг вазифам Исломга тактика борасида ёрдамлашишдан иборат бўлган. Яъни, биз клуб ўйинини 4-2-3-1 ўйин услубига ўтказишимиз назарда тутилганди. Албатта, шунинг баробарида вазият тақозосига кўра, ўйин схемасини 4-3-3 га ҳам ўзгартириш устида машғулотларда ишладик. Бу йўлда Исломга ёрдамим текканидан хурсандман. Чунки юқорида айтганимдек, “Турон”нинг ўйинида қандайдир ўзгаришлар кузатилди. “Турон”нинг асосий муаммоси ҳужум чизиғидаги камчиликлар билан боғлиқ эди. Чунки якуний паллада бошланган ҳужумларни мантиқий ниҳоясига етказишда муаммолар кўзга ташланди. АГМКга қарши ўйиннинг биринчи ярмида ҳужумда анча фаол кўринсак-да, бироқ буни гол кўринишда исботлай олмадик. Фурсати келганда, шуни таъкидлашим жоизки, ўзим ишлаётган жамоада шу пайтгача ҳакамларнинг қабул қилган қарорларини иложи борича муҳокама қилмасликка ҳаракат қилиб келаман. Негаки, ҳакамлар ҳам майдонда ўз зиммаларидаги вазифани бажаришга ҳаракат қилишади. Уларнинг меҳнати анча машаққатли эканлигини ҳамма билади. Иш асносида ҳакамлар билан шу кунгача сира тортишмаганман, десам муболаға бўлмаса керак. Албатта, футболда ҳар қандай клубда катта ва кичик муаммолар кузатилмасдан қолмайди. Шунингдек, мураббийларга футболчиларнинг кутилмаганда жароҳатларга йўлиқиши етарлича ташвиш туғдириб келишини айтиш керак бўлади. Жамоа ўйинида сезиларли ўзгариш қилишга ҳожат йўқ, назаримда. Асосий муаммо футболчиларимизнинг руҳиятини яхши ҳолатга келтиришдан иборатдир. “Турон”да мураббийлар штаби вакиллари яхши иш юритиб келишмоқда. Жамоа ўйинини йўлга қўйишда фақат мураббийлар штаби тузган режанинг ўзигина кифоя қилмайди. Бунда футболчиларнинг еб-ичиш, ҳордиқ чиқариш ва навбатдаги учрашувга тайёргарлик кўриш каби керакли омиллар муҳим аҳамият касб этмасдан қолмайди. Бу масалада ҳожака билан ҳам гаплашдим. Албатта, раҳбарият ва клубдагилар нима иш қилиш кераклигини сезиб турибдилар. Ҳар қандай мамлакатда кузатилгани сингари “Турон” клуби ишқибозлари ҳам суюклиларидан яхши натижаларни кутишяпти. Буни тўғри қабул қилиш керак.\n- “Турон”да яхши савиядаги футболчилар жамланишган бўлса ҳам негадир натижалар шунга мос келмаяпти. Мураббий сифатида бунинг сабаблари нимада, деб ўйлайсиз?\n- Юқорида айтиб ўтганимдек, лигалар ўртасидаги фарқ катталиги ҳам ўз ишини қилмасдан қолмаяпти. Устига-устак Суперлигадаги дебют мавсум учун хориждан бир қанча футболчилар олиб келинди. Уларнинг қолган ижрочилар билан майдонда тил топишиб кетиши учун эса вақт керак бўлади. Четдан келган ижрочиларнинг янги клубга, маҳаллий шарт-шароитга кўникма ҳосил қилишлари маълум даврни ўз ичига олмасдан қолмайди. Бутунлай янги мамлакат ва маҳаллий менталитетга мослашиш эса осон эмас. Бундай вазиятда ҳар қандай ўйинчида кўникма борасида муаммолар албатта кузатилади. Айтмоқчиманки, четдан келганлар учун вақт керак. Илк турданоқ жамоа дербида қўқонликлар билан курашди ва бахтга қарши ўйинни бой берди. Бу эса нафақат хорижлик, балки маҳаллий футболчиларнинг руҳиятига ўз таъсирини кўрсатмасдан қолмади. Кейинчалик “Турон” Наманганда “Навбаҳор” билан беллашди. Ўша баҳс жанговор дуранг билан ниҳоясига етди. Бу орада клуб Кубок доирасида ҳам иштирокини давом эттириб кейинги босқич масаласини ижобий ҳал эта олди. Хорижлик футболчиларнинг ҳаммаси ҳам Ўзбекистонга мослашишда муайян қийинчиликларга дуч келишмоқда. Қолаверса, уларнинг кўпчилиги рус тилида ўз фикр-мулоҳазаларини билдира олмайди. Масалан, Карикари фақат инглизча сўзлашади. У русча берилган кўрсатмаларни мутлақо тушунмайди. Бу эса катта муаммодир. Тўғри, “Турон”да таржимон йўқ эмас. Бироқ таржимон мураббий футболчидан нимани истаётганини худди у сингари тушунтира олади, деб ўйламайман. Футбол – жуда мураккаб ўйиндир. Айниқса, мураббийлар учун унинг мураккаблиги ўйинчиларникидан ҳам кўра кўпроқ сезилади. Тўғри, ўзим ҳам русчада сиз билан равон гаплаша олмаётган бўлишим мумкин. Лекин иш жараёнида керак бўлади деган мақсадда шу тилни ҳам имкон қадар яхши ўзлаштиришга ҳаракат қилиб келаман. Ўз мисолимда йигитларга хориж тилларини ўрганиш унчалик катта муаммо ҳисобланмаслигини кўрсатиб қўйишга интилиб келяпман. Тил борасидаги тўсиқ ҳам жамоа ўйинини йўлга қўйишда муаммолар туғдирмасдан қолмайди. Ўйлайманки, бу масаладаги ишларни албатта ижобий ҳал қилишнинг иложиси бор. Вақти келса, бу борада қўл остимдагиларга қаттиққўллик билан муносабатда бўлишимга тўғри келади.\n- Одатда клубга янги бош мураббий тайинланар экан, ундан тезроқ яхши натижа кутишни бошлайдилар. Бу ролдаги ишингизни қандай бошламоқчисиз?\n- “Турон”га келган пайтимда бош мураббийга тактик масалаларда ёрдамлашиш вазифасида ишладим. Энди бош мураббий ролида дебютимни ўтказишга тайёргарлик кўряпман. Европалик бўлган мураббийлардан кўпчилик яхши натижаларни кутишга одатланган. Аммо ҳар қандай мураббийга ишни йўлга қўйишда раҳбарият вақт бериши керак. Шунда у ўз фалсафаси ва ғояларини қўл остидаги футболчиларга сингдира олиши мумкин бўлади. Худди “Титаник” чўкаётгани кузатилгани сингари дастлабки ўйиндаёқ яхши натижа бўлмаган тақдирда атрофдагилар шошилинч хулоса ясаб, таҳликага тушмасликлари керак. Юқорида айтиб ўтганимдек, янги бош мураббийнинг иши дастлабки тўртта ўйинда кузатилади. У ўзини бамисоли сувдаги балиқ каби эркин ҳис қилиши учун эса албатта шунга монанд равишда вақтга эга бўлмоғи даркор.\n- Биринчи даврадан кейин таркибда қандай ўзгаришлар бўлиши мумкин?\n- “Сурхон”га қарши учрашувдан аввал бу ҳақида нимадир дейишим қийин. Лекин биринчи давра тугагач, албатта раҳбарият билан гаплашамиз. 4-5 нафар яхши савиядаги футболчиларни олишимиз керак. Бироқ уларни қайси позицияларга таклиф қилишимиз хусусида гапиришим нотўғри бўлади. Ўзимиздан ҳам иқтидорли йигитларни излашимиз мумкин. Агар бу борада истаган ўйинчимизни топа олмасак, унда яна легионерларга мурожаат қиламиз. Биз барибир жамоани кучайтиришимиз лозим. Биринчи даврадан кейин тайёргарликни Европада ёки камида Туркияда ўтказиш бўйича режалаштиряпмиз. Жамоани Суперлигада қолишга бемалол потенциали бор.\n- Ўзбекистонда ишлашингиз фаолиятингизга қанчалик аҳамият касб этади? Бунгача футболимиз ҳақида тасаввурларингиз қандай эди?\n- Мураббий сифатида айтишим мумкинки, мен шу ёшимгача жуда кўп нарсани кўрдим. Ўзбекистонда ишлашим эса мен учун сюрприз бўлди. Бунгача қозоқ футболини билардим. Аммо ўзбек футболи хусусида етарли тасаввурга эга эмасдим. Шунинг учун бу ердаги футбол орқада бўлса керак, деган фикрда эдим. Лекин Ўзбекистонга келиб, шароитларни, инфраструктураларни, ҳомийларни ва улар томонидан ажратилаётган пулларни кўриб, шунга амин бўлдимки, Ўзбекистон футболи анча олдинга силжиган экан. Бу ерда битта иш қолган, академияларни тўлиқ ишга солиб, иқтидорли ёшларни етиштириш масаласини ҳал қила олса, ўзбек футболининг келажаги яхши ҳолатда.\n- Албатта, ўзбекистонлик ишқибозларга сизнинг қандай даражадаги мураббий саналашингизни ўзингиздан маълумот олган ҳолда билиш қизиқ туюлмасдан қолмайди. Эшитишимча, фаолиятингиз давомида терма жамоани ҳам бошқарган экансиз...\n- Жуда ноқулай ва кишини ўнғайсиз ҳолатга келтирадиган саволни бердингиз. Чунки ҳар қандай инсон ўзи ҳақида маълумот беришга қийналиши тайин. Футболда янги одам эмасман. Бу ўйинни ичидан биламан. Қолаверса, фақат бош мураббий эмас, ўзимни бошқа ролларда – масалан, спорт директори ва маслаҳатчи сифатида ҳам синаб кўришга улгурганман. Ўзим бошқарган жамоаларда тубдан ўзгаришларни амалга оширганман, дея олмайман. Дунёнинг турли мамлакатларида ишлашга улгурдим. Энди эса мана – сизнинг юртингиз Ўзбекистонда ишлашга киришдим. Айтишим керакки, Фарғона минтақаси учун Суперлигада вакилга эга бўлиш қандай аҳамият касб этишини ҳис қилишга улгурдим. Шундан келиб чиққан ҳолда бош мураббий сифатида “Турон”нинг натижаларини яхшилаш учун бор тажрибамни ишга солишга тайёрман. Фаолиятим давомида Африкада, бир қанча давлатларнинг олий лигаларида меҳнат қилдим. Албатта, мураббий сифатида шаклланишимда она ватаним Польшада олган дастлабки сабоқлар ҳозиргача қўл келаётганини таъкидламасдан ўта олмайман. Терма жамоалардан бирида ишлаганимга тўхталсак, бирор-бир термани бош мураббий сифатида бошқаришимга тўғри келмаган. Фақат Буркина-Фасонинг ёшлар ва ўсмирлар даражасида ишлашимга тўғри келган.\n- Эшитишимча, ўзбек футболчиларини хориждаги клубларга таклиф этишни ҳам мўлжаллаб қўйган экансиз...Шу гаплар ростми?\n- Бу масалада ҳали гаплашишга улгурамиз, деб ўйлайман. Фақат ҳозир эмас. Чунки футболчиларни дабдурустдан хориждаги клубларга тавсия қилиш осон иш саналмайди.\n- Дарвоқе, мураббийлар штаби шу ҳолича қоладими?\n- Менга дарвозабонлар мураббийи Бекзод Турғунов ўзбек футболи ва менталитетига мослашишимда ҳар томонлама ёрдам беряпти. Мураббийлар штаби шундай қолади. Ҳаммаси ўз ишига профессионал ёндашишяпти, кўнглим тўқ. Фақат кимдир керак бўлса, жисмоний тайёргарлик бўйича мураббий олишимиз мумкин.


Ҳечдан кўра кеч: Ўзбекистон Ташқи меҳнат миграцияси агентлиги Россияда ўз ваколатхонасини очмоқчи - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n21:25 - Ҳечдан кўра кеч: Ўзбекистон Ташқи меҳнат миграцияси агентлиги Россияда ўз ваколатхонасини очмоқчи\n“Бирлик” Партияси ва унинг жарчиси “Ҳаракат” Агентлиги бир неча йиллардан бери Ўзбекистонда ташқи меҳнат миграциясини легаллаштириш ҳамда меҳнат мигрантлари ҳуқуқларини ҳимоя қилиш ҳақида гапириб келарди. Ниҳоят, Ўзбекистон ҳукумати бу борада қадамларни қўйди. Ўзбекистоннинг Москвадаги элчихонаси маълумотига кўра, Ўзбекистон Ташқи меҳнат миграцияси масалалари агентлиги Россияда ўз ваколатхонасини очадиган бўлибди.\nМазкур агентлик орқали Россияда ишга жойлашган ўзбекистонликларнинг меҳнат стажи худди ўз ватанида ишлагани каби ҳисобга олинармиш. Бу эса меҳнат мигарциясини легаллаштириш демакдир. Шунингдек, Россиянинг турли ҳудудларида Ўзбекистон фуқароларига ёрдам бериш бўйича тармоқ ташкил этилади.


Давлат геология ва минерал ресурслар қўмитасига қарашли “Геолог” болалар оромгоҳида ёзги мавсумнинг очилиш маросими бўлиб ўтди. - O‘zbеkistоn Rеspublikаsi Davlat gеоlоgiya vа minеrаl rеsurslаr qo‘mitаsi\nДавлат геология ва минерал ресурслар қўмитасига қарашли “Геолог” болалар оромгоҳида ёзги мавсумнинг очилиш маросими бўлиб ўтди.\n2 Jul 2018 469\n2018 йил 25 июнда Давлат геология ва минерал ресурслар қўмитасига қарашли “Геолог” болалар оромгоҳида ёзги мавсумнинг очилиш маросими бўлиб ўтди. “Геолог” болалар оромгоҳи Чирчиқ водийсининг ўнг томонидаги экологик жиҳатдан тоза тоғли ҳудуда жойлашган бўлиб, у нафақат сўлим об-ҳавони, балки ажойиб микроклиматли манзарани хам таъминлайди.\nУшбу водийнинг ён-бағирлари турли ям-яшил ўсимликларга кўмилиб, дам олиш учун қулай шарт- шароитлар яратмоқда.\nЛагерда ҳар куни болалар учун қизиқарли маданий ва спорт тадбирлари ўтказилади, тоғ ён-бағирларига экскурсиялар уюштирилади. Хар кимнинг ўз қизиқишига монанд турли тўгараклар иш олиб бориб, болалар у ерда ўзлари ёқтирган турли хилдаги йўналишларда фаолият олиб боришади.\nОромгоҳда мунтазам равишда отрядлар ўртасида, шунингдек, отряд иштирокчилари ўртасида турли мусобақалар мавжуд. Буларнинг барчаси Республикамизнинг турли вилоятларидан келган болаларни бир бирига яқинлаштиради, шунингдек, уларга янги дўстлар орттиришда имкон беради.\nЁз фасли - нафақат дам олиш вақти, балки фойдали ишлар билан ҳам шуғулланадиган давр. Ўзбекистон Республикаси геология ва минерал ресурслар қўмитаси томонидан хар йили ўтказиладиган “Ёш геолог“ олимпиадасига тайёргарлик кўриш мавсуми ҳамдир. Олимпиаданинг мақсади – геология, география ва табиий фанлар бўйича 7-9 синф ўқувчиларининг билимларини баҳолашдир. Болалар харитада фойдали қазилмалар жойлашган худудларни топишга, минералларнинг пайдо булишини аниқлаш, компас билан ишлашни ўрганишади. Мусобақалар сўнгида эса ғолиблар қимматбахо совғалар билан тақдирланиб, кейинги босқичга, - яъни МДХ мамлакатларидаги ёш геологлар олимпиадасида қатнашиш йўлланмаларини қўлга киритадилар.\n“Геолог” болалар оромгоҳининг ўзига хос хусусиятларидан бири – кунига болаларни 6 маҳал овқатлантиришдир. Махаллий ошпазлар уларни ширин ва файдали егуликлар билан мунтазам равишда меҳмон қиладилар.\nОромгох автомобил йулларидан анча олис жойлашганлиги сабабли, ҳавоси тоза ва сўлимдир. Чотқол-Қурама тоғлари бўйлаб қилган экскурсиялар эса болаларда Ватанимизга бўлган мухаббатларини янада ошириб, уларда катта таассуротлар қолдиради.


Суперлига. “Насаф” - “Сўғдиёна”. Превью / CHAMPIONAT.asia\n07:49Навас ПСЖ билан келишиб олди 0 07:31Роналду Феликс ҳақида: “У танқидларга тайёр бўлиши керак” 5 07:25Европа лигаси. "Торино" - "Вулверхэмптон" 2:3 0 07:20Европа лигаси. "Эспаньол" - "Заря" 3:1 0 07:15Европа лигаси. "Брага" - "Спартак" 1:0 0 07:10“Фулхэм” Чемпионшип рекордини ўрнатди 0 06:00"Астана" - "БАТЭ" 3:0 3 01:10ПСЖ Неймарни "Реал"га сотишга тайёр, "Барселона"га эса йўқ 24 00:50Роналду Амазон ўрмонлари ёниши ҳақида: "Бизнинг вазифамиз – сайёрамизни қутқариш" 10 00:30Льоренте МЮга ўтиши мумкин 0 00:05Рожерс Мэддисон ҳақида: "У футболни жуда яхши тушунишидан таъсирландим" 1 23:42Расман: "Ливерпуль" яна бир муҳим футболчиси билан шартномани узайтирди 3 23:27Шота Арваеладзе: "Сурхон" билан ўйинда биз фаворит эдик" 10 23:17Европа лигаси. "Астана" йирик ҳисобда ғалаба қозонди, "Торино" - "Вулверхэмптон" ва бошқа учрашувларнинг асосий таркиблари маълум! 4 23:09Владимир Андреев: "Сурхон" олдига чемпионатни 3-ўринда якунлаш вазифаси қўйилган" 15\nСуперлига. “Насаф” - “Сўғдиёна”. Превью\n28 мар 18:28\nТеглар : Сўғдиёна Насаф\n“Насаф” бу йилги Суперлигасининг 2-тур учрашувини ўз майдонида Жиззахнинг “Сўғдиёна” жамоасига қарши ўтказади.\nМазкур учрашув бу йилги чемпионатдаги “Насаф”нинг илк уй учрашуви бўлади.\nУчрашув 31 март якшанба куни “Марказий” стадионда соат 19:15да бошланади. Бир кун аввал, яъни 30 март куни эса клубларнинг U-21 жамоалари ўртасидаги баҳс бўлади. Учрашув “Геолог” стадионида соат 16:30да бошланади.\nЎзаро учрашувларга оид фактлар\nУшбу жамоалар миллий чемпионат доирасида бунгача ўзаро 38 маротаба куч синашган. Шулардан 30та ўйинда “аждарлар”нинг қўли баланд келган. 1та ўйинда ўзаро дуранг қайд этилган. Ушбу тарихий дуранг 1998 йил Қаршида қайд этилган. 7 учрашувда “Сўғдиёна” жамоаси ғалаба қозонган. Ўзаро учрашувларда 113 марта дарвозаларга гол киритилган. Тўплар нисбати бўйича устунлик "Насаф" томонида – 82:31.\nМазкур жамоалар ўртасидаги сўнгги марта, ўтган йили Жиззахда бўлган учрашувда, “аждарлар” 1:0 ҳисобида зафар қучган.\nҚаршида бўлган ўзаро учрашувлар тарихидан\nМазкур жамоалар бунгача Қаршида ўзаро 19та учрашувда майдонга тушишган. Бу учрашувларда 16 марта “Насаф”нинг қўли баланд келган бўлса, 2 марта “Сўғдиёна” жамоаси ғалабага эришган. Қаршида ўтказилган ўзаро учрашувларнинг фақат биттасида, яъни 1998 йилги мавсумда голсиз дуранг қайд этилган. Қаршидаги учрашувларда дарвозаларга жами 66та гол киритилган. Голлар нисбати бўйича устунлик "Насаф" томонида - 49:17.\n31.05.2015. “Насаф” - “Сўғдиёна” 3:1\n26.06.2016. “Насаф” - “Сўғдиёна” 2:1\n30.03.2017. “Насаф” - “Сўғдиёна” 4:0\n30.04.2018. “Насаф” - “Сўғдиёна” 1:2\n23.10.2018. “Насаф” – “Сўғдиёна” 3:0\nЎзаро қайд этилган йирик ҳисоблар\n"Насаф" жиззахликларни энг йирик 4:0 ҳисобида мағлуб этган. “Сўғдиёна” эса 3:2 йирик ҳисобидаги ғалабага эришган.\nЎзаро ўйинларда “аждарлар” етти марта йирик ҳисобда ғалаба қозонган (3:0 – 2000, 2009, 2016, 2018 йил, 4:1 – 2004, 2009, 4:0 - 2017).\nЎзингизга маълум, ўтган йили чемпионатнинг сўнгги учрашувини “Насаф” Жиззахда “Сўғдиёна” жамоасига қарши ўтказган эди. Учрашувда "Насаф" 1:0 ҳисобида ғалаба қозонган эди. Ўйиндан сўнг мураббийлар қандай фикр билдиришган эди? Қуйида иқтибослар келтирамиз.\nРўзиқул Бердиев: - Биз бугун фақат ғалабани кўзлаб майдонга чиққан эдик. Биринчи бўлимдаги ўйинимиз мени умуман қониқтирмади. Шунинг учун танаффус пайтида футболчиларимиз билан жиддий гаплашиб олдик. Натижада иккинчи бўлимни анча мазмунли ўтказдик. Гол киритдик ва якунда ғалабани сақлаб қола олдик. Бугун рақиб жамоа ҳам ёмон ўйин кўрсатмади. Очко биздан кўра уларга кўпроқ керак эди. Лекин ҳимоячиларимиз уларга асло имкон беришмади.\nСергей Лушан: -Бугун мағлуб бўлдик. “Машъал” билан ўйин ҳал қилувчи бўлгани боис сариқ карточкаси бор футболчиларни “Насаф” билан ўйинга қўйиб таваккал қилмадик. Шу сабабли таркибда ўзгариш қилдик. Баҳс давомидаимкониятларимиздан фойдалана олмадик. Рақиблар биргина хатодан фойдалана олди. Футболда шунақа тушунча бор сен урмасанг сенга уришади. Шогирдларимнинг ўйиндан қониқдим.\nЖамоалар бу йилги чемпионатни қандай бошлашди?\n“Насаф” ўтган 1-тур учрашувини сафарда “Динамо” жамоасига қарши ўтказди ва 1:1 ҳисобида дурангга эришди. “Сўғдиёна” жамоаси эса ўз майдонида “Бунёдкор” жамоасини қабул қилди ва 2:1 ҳисобида зафар қучди.Шундай қилиб, ўтган 1-турда қайд этилган икки ғалабанинг бирини айнан “Сўғдиёна” жамоаси қўлга киритган.\n“Насаф”га битта нарса куч бағишлайди. Бу ҳам бўлса мухлисларнинг стадионда қўллаб-қувватлашидир. Шундай экан “Марказий” стадионга ташриф буюринг ва севимли жамоангизга далда бўлинг. “Марказий”га сизга мунтазир, азиз футбол ишқибозлари!\nДилшод Саитов - 6', Бобурбек Давлатов - 53', Ислом Кенжабоев - 79'\nНикола Милинкович - 33'\n6' Дилшод Саитов\n24' Ҳумоюн Муртазоев\n53' Бобурбек Давлатов\n66' Ойбек Бозоров (Ислом Кенжабоев)\n79' Ислом Кенжабоев\n83' Сардор Абдураимов\n86' Ислом Рашидхонов (Дониёр Нарзуллаев)\n89' Бобурбек Давлатов (Жўрабек Маннонов)\n24' Элёр Орипов\n33' Никола Милинкович\n33' Нуриддин Ҳасанов\n58' Иззат Абдуллаев (Шохруз Норхонов)\n66' Нуриддин Ҳасанов (Сирож Мелиев)\n68' Достон Тошматов (Ойбек Нурматов)\nЎзбекистон кубоги. "Насаф" Наманганда "Навбаҳор"ни мағлубиятга учратди, сайтимиз мухбирига матбуот марказида жой топилмади 83\nCoca-Cola Ўзбекистон кубоги. "Насаф" ва "Пахтакор" ярим финалда 268\n“Милан” футболчиси клубдан кетади 2\nУлуғбек Бақоев: "Бу билан ҳаёт тўхтаб қолмайди" 11\n"Сўғдиёна" - "Бунёдкор" 1:2. Барча голларни томоша қилинг 10\nCoca-Cola Ўзбекистон кубоги. АГМК ва "Бунёдкор" ярим финалда 66\nМальдини: "Лаксальт ва Стринич "Милан"дан кетади, Корреа билан Андре Сильва эса..." 0


Халқаро ҳамкорлик 9 декабр 2021 345\nЎзбекистон Республикаси делегациясига Ташқи ишлар вазири ўринбосари Фурқат Сидиков бошчилик қилди.\nТадбир иштирокчилари минтақадаги мавжуд таҳдидлар хавф-хатарларга қарши кураш борасида амалга оширилаётган саъй-ҳаракатларни, МОПДММ билан ҳамкорликнинг бугунги ҳолати ва истиқболлари, шунингдек, етакчи ёшлар билан мулоқот учун йўлга қўйилаётган имкониятларни муҳокама қилдилар.\n«БМТнинг Марказий Осиёдаги глобал терроризмга қарши стратегияси доирасида Қўшма ҳаракатлар режасини амалга ошириш йўлида» қўшма лойиҳасининг учинчи босқичи якунлари кўриб чиқилди. Лойиҳанинг тўртинчи босқичи асосий йўналишлари тақдимоти бўлиб ўтди.\n«Яшил» кун тартибини илгари суриш, экология ва биохилма-хилликни сақлаш, табиий ресурслардан оқилона фойдаланишда минтақавий ҳамкорликни янада ривожлантириш масалалари муҳокама қилинди, деб хабар беради Ташқи ишлар вазирлиги матбуот хизмати.\n# БМТ # ТИВ # Марказий Осиё


Ишчи ва ходимларга йил ёки чорак мобайнида қандай миқдорда мукофот тўлаш мумкин? Мукофот бўйича солиқни ҳисоблаб чиқариш тартиби қандай?\nМеҳнат кодексининг 153-моддасига биноан корхонада меҳнат ҳақи шакли ва тизимлари, мукофотлар, қўшимча тўловлар, устамалар, рағбатлантириш тарзидаги тўловлар жамоа шартномаларида, шунингдек иш берувчи томонидан касаба уюшмаси қўмитаси ёки ходимларнинг бошқа вакиллик органи билан келишиб қабул қилинадиган бошқа локал ҳужжатларда кўзда тутилиши мумкин.\nАсосий ишлаб чиқариш, ёрдамчи ва хизмат кўрсатувчи хизматлар ишчилари, бошқарув аппарати ходимлари ва бошқаларга мукофот тўлаш тўғрисидаги Низом корхонанинг локал ҳужжати ҳисобланади. У иш берувчи томонидан касаба уюшмаси қўмитаси ёки ходимларнинг бошқа вакиллик органи билан келишиб тасдиқланади.\nХодимларга мукофот тўлаш тизими ишлаб чиқаришнинг ўзига хос хусусияти, тармоқ, корхонанинг молиявий имкониятлари, стратегик мақсадлари ва бошқа кўрсаткичларга боғлиқ.\nМукофот тўлаш тизими билан қуйидаги кўрсаткичлар учун мукофотлар белгиланиши мумкин:\n-ходимнинг асосий меҳнат мажбуриятлари доирасидан ташқарига чиқадиган ишларни бажариши ва ошириб бажариши учун. Уларга асосий иш натижалари учун турли мукофотлар ва ишбай ҳақ тўланадиган ходимларга меъёрларни ошириб бажариш учун тўловни шакллантириш тартиби киради. Бу ҳолатда иш ҳақи ҳисоблаб ёзиш даражасини назорат қилиш имконини берадиган миқдорий параметрлар аниқланиши керак;\n-мунтазам тусга эга бўлмаган муайян ютуқлар ёки муайян, етарлича узоқ календарь даври мобайнидаги (ярим йиллик, йиллик) жамоавий ишлар натижалари учун. Бунда ҳар бир ходимнинг меҳнати натижалари ва унга мукофот тўлаш миқдори ўртасида аниқ белгиланган миқдорий боғлиқликлар бўлиши мумкин эмас.\nОй, чорак, йил якунлари бўйича ишлаб-чиқариш-хўжалик фаолиятининг асосий натижалари учун мукофотлар тўлашни кўзда тутадиган мукофот тўлаш тизими энг кўп тарқалган тизим ҳисобланади.\nАгар корхонада жамоа шартномаси ёки мукофот тўлаш тўғрисидаги низом мавжуд бўлмаса, у ҳолда иш берувчи алоҳида ажралиб турган ходимга буйруқ асосида якка тартибда мукофот тўлашга ҳақли.\nМукофотлар суммаси рағбатлантириш хусусиятига эга тўловлар жумласига киради (СКнинг 173-моддаси) ва жисмоний шахслар даромадидан олинадиган солиқ (СКнинг 170-172-моддалари), ягона ижтимоий тўлов ва фуқароларнинг суғурта бадаллари солиш объекти ҳисобланади (СКнинг 307-моддаси).\nМукофотлар суммаси фуқароларнинг шахсий жамғариб бориладиган пенсия ҳисобварақларига ажратмалар объекти ҳисобланади. Ажратмалар ставкаси 1% миқдорида белгиланган. Бунда, 2015 йил 1 январдан бошлаб ШЖБПҲга ажратмалар ҳар ойда “0” ставка бўйича солиқ солинадиган 1 ЭКИҲга тенг суммадан ҳисобланмайди (ЎзР Президентининг 22.12.2015 йилдаги ПҚ-2455-сон Қарорига 9-илова).\nҲисобланган суммалар жисмоний шахслар даромадидан олинадиган солиқ суммасининг камайиши ҳисобидан ўтказилади.\n21–БҲМСга мувофиқ счётлар корреспонденцияси\nИшлаб бериш меъёрини бажариш учун мукофот ҳисобланди\n6710 «Ходимлар билан ҳисоблашишлар»\nИшлаб беришни ҳисобга олиш бўйича бошланғич ҳужжатлар, иш ҳақини ҳисоблаш қайдномаси (ведомости)\nЖисмоний шахслар даромадидан олинадиган солиқ ҳисобланди\n6410 «Бюджет билан ҳисоблашишлар»\nҲисоб-китоб-тўлов қайдномаси (ведомости), бухгалтериянинг маълумотнома-ҳисоб-китоби\nШЖБПҲга 1% ҳисобланди\n6530 «ШЖБПҲга ажратмалар»\nСуғурта бадали ҳисобланди\n6520 «Бюджетдан ташқари жамғармаларга ҳисоблаб ёзиш»\nҲисоб-китоб ёки ҳисоб-китоб-тўлов қайдномаси (ведомости)\nХодимга кассадан иш ҳақи ва мукофот тўланди\n5010 «Кассадаги пул маблағлари»\nТўлов қайдномаси (ведомости)


Навоийда Lacetti пиёдани уриб юборди (видео) | Qalampir.uz\nНавоийда Lacetti пиёдани уриб юборди (видео)\n3-саҳифа\t28 Октябрь 18:06 10323\nЖорий йилнинг 25 октябрь куни Навоий вилоятида Lacetti русумли автомобиль йўлни кесиб ўтаётган пиёдани уриб юборди. Пиёда тан жароҳати олиб шифохонага ётқизилди. Бу ҳақда Ички ишлар Йўл ҳаракати хавфсизлиги Бош бошқармаси Матбуот хизмати хабар берди.\nҚайд этилишича, воқеа соат 11:26 да вилоятнинг маркази Навоий шаҳрида, И.Каримов ҳамда Ўзбекистон кўчалари кесишган чорраҳада содир бўлган.\n2001 йилда туғилган ҳайдовчи Б.Ҳ. Lacetti русумли автомобилда ҳаракатланаётиб, йўлни кесиб ўтаётган пиёдани уриб юборган. Оқибатда пиёда 1977 йилда туғилган Ф.Р. тан жароҳати олиб шифохонага ётқизилган.\nХабарга кўра, мазкур ЙТҲ юзасидан Навоий шаҳар ИИБ ЙҲХБ ходилари томонидан суриштирув ҳаракатлари олиб борилмоқда.\nЭслатиб ўтамиз, Жиззахда “Жигули” русумли автомобиль 3 ёшли қизчани уриб юборган, пиёда воқеа жойида вафот этганди. Бундан аввал, Қарши шаҳрида пиёданинг ўлими билан якунланган йўл-транспорт ҳодисаси содир бўлганди.\n02 Декабрь 14:45 65030\n03 Декабрь 14:30 53948\n02 Декабрь 20:14 41023\n03 Декабрь 15:41 37923\n03 Декабрь 20:24 31378


Рашид Ғаннуший: Секуляризм, дин ва давлат муносабатлари « Ўзбекистон Халқ Ҳаракати\nРашид Ғаннуший: Секуляризм, дин ва давлат муносабатлари\n13 June 2012 - 13:22\nМуаллиф: Рашид Ғаннуший\nБисмиллоҳир-роҳмонир-роҳим, барча салавот ва дуолар Аллоҳнинг Расули – Пайғамбарига, унинг аҳли байтига, асҳобига ва умматларига бўлсин.\nМавзумиз Ислом ва дунёвийлик (секуляризм)нинг ўзаро муносабатлари бўлиб, жуда кескин муаммоли бир мавзудир. Бу муносабатлар, бир келишмовчилик ва тўқнашув туридаги муносабатларми ёки бир-бирига ўхшаш, бир-бирлари билан келиша оладиган муносабатларми? Ислом ва қонун орасидаги муносабат, Исломнинг ҳокимиятга бўлган муносабати каби бир қатор масалалар, бу муаммога оид мунозарали масалаларга айлангандир.\nИслом ва секуляризм ҳақида сўз кетганида, худди ҳамма масала очиқ-ойдинга ўхшаб кўринади. Бироқ кўзга илинмайдиган бир тушуниш хилма-хиллиги ва умуман тушунмаслик бу масалани бутунлай қоплаб олган вазиятга келиб қолганлиги ҳам очиқдир. Бизлар, жуда ўхшаш исломий тушунчаларнинг хилма-хиллиги ҳақида баҳс юритганимиз сингари, фақат бир хил секуляризм ҳақида эмас, жуда кўп хил секуляризм ҳақида мунозара юритиш вазиятида ҳам турибмиз.\nСекуляризм – бир фалсафий қараш бўлиб, идеалист ва диний қарашларга қарши курашиш учун майдонга келди, каби хулосага бориш ҳам мумкин. Аммо, аслида, бу асло ундай эмас. Биринчидан, секуляризм Ғарбда – Европа ичкарисида мавжуд бўлган шартларда ўртага чиққан муаммоларга методик ечимлар (яъни борлиқ назарияси ёки фалсафаси шаклида эмас) шаклида ўртага чиқди, ривожланди ва ўрнашди. Бу муаммоларнинг (Католик Черков ҳокимлигини сақлаган косенсусни бузган ва 16-17 асрларда диний урушларни бошлатган) жуда кўпчилиги Ғарбда Протестантчиликдан сўнгра юзага келган муаммолар эди.\nАйтилганлардан бизда шундай савол пайдо бўлади:\nБизнинг ҳақиқатан секуляризмга эҳтиёжимиз борми?\nБалки бу секуляризм амалларида энг аҳамиятли ғоя (фикр), давлатнинг тарафсизлиги, яъни инсонларнинг виждонларига аралашишдан қочиш ва динларга нисбатан давлатнинг тарафсизлиги каби ғоядир. Ундай бўлса, давлатнинг фаолият ва таъсир доираси жамият фаолият доираси билан чеклангандир. Диннинг таъсир доираси эса, ҳар бир шахсиятга бориб тақалади ва шахсларнинг фарқлиликларини хам ўз ичига олади. АҚШ бўлган фарқлилик аҳамиятли бир диний таъсир ўлароқ кетишига қарамасдан, у ерда диннинг жамият доирасида кўриниши очиқдир. Лидерларнинг нутқларида динийлик ва дин ҳақида мунозаралар жуда кўплаб учрайди. Сайловлар пайтида, сайловолди мунозараларда диний масалалар муҳокама қилинади ва бу мавзуларда мунозаралар олиб борилади, ҳомилани олдириш ва мактабларда ибодат каби масалалар сайлов кампанияларида муҳокама қилинади. Аслида, АҚШ бу вазият, бир замонлар Католик черковининг зулмидан қочиб Америкага жойланган Евангелист кўчманчилар тарафидан қурилган диннинг мавжудлигидандир. Шунинг учун, АҚШ, Таврот ва Инжилда келтириладиган рўё (туш)ларнинг ҳақиқатга айланган бир ўлка сифатида қаралади.\nТаниқли мутафаккир Токвилл (Tocqueville)нинг бир замонлар таъкидлагани каби “Черков АҚШдаги энг кучли партиядир”.\nБу, Черковнинг Америкада кучли таъсирга эга эканлигини кўрсатади. Европада эса буни тополмайсиз. АҚШ диний ҳаёт яшаётганлар умумий аҳолининг 50% ташкил қилаётган бўлса, Европада бу нисбат 5% га ҳам етмайди.\nМасалан, Европани олиб қарасак, дин ва давлат муносабатларига қарашда Франция ва Англо-саксонлар орасида анчагина фарқлар борлигини кўрамиз. Масалан, Англияда қиролича дин ичи ва унинг ташқарисидаги кучларни мужассамлаштирувчи шахс сифатида қаралади. Энг катта фарқлиликни Франция мисолида кўрамиз. Бунинг сабаби, Франция тарихидаги инқилоблар ва Католик Черковининг орасидаги тортишмаларига бориб тақалади. Европада бўлса, бугун секуляризмнинг хилма-хил кўринишларининг гувоҳи бўлмоқдамиз. Масалан, Франция секуляризмни халқаро доирада ўзлигининг ягона қўриқчиси ҳисоблагани учун мамлакатда яшовчи мусулмон аёлларининг динларига уйғун кийинишларини таъқиқлагандир. Аммо Европанинг бошқа бирор ўлкасида бундай англашилмовчилик кузатилмайди. Бу ҳам тарихий бир тажриба (экпремент)ни ўзиники қилиб кўрсатишга интилишдан келиб чиққан бир натижадир, холос.\nБизлар ягона бир тушуниш қаршисида эмасмиз. Балки секуляр бир дунёқараш тарафидан ўртага чиқарилган энг муҳим, энг аҳамиятли амалиёт, яъни давлатнинг тарафсизлиги принципи қаршисидамиз. Бошқача қилиб айтганда, давлат, у диний, сиёсий ёки яна бошқача турда бўлишидан қатъи назар, барча эркинликларнинг кафолатидир ва бундай давлат у ёки бу партияларнинг тарафдори бўлмаслиги шарт. Энди биз шундай саволни ҳам ўртага қўя оламиз:\nИсломнинг шундай бир амалиётга, яъни давлатнинг бошқа динларга нисбатан тарафсизлиги каби бир амалиётга эҳтиёжи борми?\nИслом илк бошданоқ дин, сиёсат ва давлат билан хирмонлаш(қориш)гандир. Ҳазрати Муҳаммад с.а.в., давлатни қўрувчи даражасида диннинг ҳам қўриқчисидир. Маккага келган Мадиналик гуруҳ байъатида биринчи аҳд, Аллоҳ ва Унинг Расулига иймон келтириш аҳди бўлган эди. Иккинчи байъатда эса, Мадинага бирор ҳужум қилинадиган вазиятда, мусулмонларни қилич ёрдамида бўлса ҳам, ҳимоя қилиш аҳди қўшилганди.\nМадинанинг эски исми Ясриб эди. “Мадина” сўзи эса маъно жиҳатидан “шаҳар” деган маънога келади. Мадинанинг шаҳар атала бошлаши, Ислом фақат дин бўлиб қолмасдан, айни замонда у бир маданият ҳам бўлганлигини кўрсатади. Бу, бошқа тарафдан, бир гуруҳ бадавий ҳаётини яшаб келаётган кишиларнинг шаҳар ҳаётига кўчишини ҳам ифодалайди. Шунинг учун шаҳарлашув бошланганидан “Бадавийлашма” гуноҳ шаклида қабул қилинмоқдадир. Шу сабабдан ҳам, Ислом қаерга борса, ўша ерларда шаҳарлар қурилиши содир бўлганлигига ҳайрон қолмаслик керак. Шимолий Африкадаги энг эски шаҳарни мусулмон араблар қурганлар. Шунинг учун ҳам Пайғамбар с.а.в. тарафидан қурилган шаҳар, Ислом бир маданият дини бўлганлигининг очиқ кўрсаткичидир. Ислом ҳамиша уруш ва жанжаллар билан яшаб келаётган қабилаларни бадавийликдан қутқариб, маданийлаштирди ва уларни бир давлат атрофида бирлаштирди.\nПайғамбар с.а.в. бир тарафдан кишиларни жомеъларда намоз ўқитган бир имом эди. Бошқа тарафдан кишилар орасида чиқиб турадиган турли келишмовчиликларда ҳакамлик қилган, армияни бошқарган ва хилма-хил шартномаларни имзолаган сиёсий бир раҳбар эди. Бизни қизиқтирадиган энг муҳим жиҳат – ҳақиқат ҳам шуки, Пайғамбар с.а.в. Мадинага келиши биланоқ, у ерда бир жомеъ қурдирди ва Мадина Васийқаси номини олган бир Асосий Қонун (бизнинг бугунги тилимизда Конституция) тузди. Бу Асосий Қонун жаҳондаги энг тарихий (эски) конституциядир. Бу Асосий Қонун, Маккалик муҳожирлар, Мадиналик ансор ва маҳаллий яҳудий қабилалари орасидаги муносабатларни белгилаган шартномаларни ҳам ўз ичига олади.\nЯнги Асосий Қонун, бу иккита диний давлатни бошқаларидан фарқли ўлароқ бир сиёсий давлат ва борлиқ шаклида қараган эди. Муҳаммад Салим ал-Аво ва Муҳаммад Умар каби олимлар тарафидан ўртага қўйилган айириш, дин ва давлат орасидаги айриликка ўхшаш бўлиб, дин ва сиёсат орасидаги айрилишни билдирарди.\nМадина Васийқасида сиёсий ва диний бўлганлар орасидаги айрилиш ғоят очиқ ифодаланган. Унга кўра, бир тарафда мусулмон уммати ва бошқа тарафда яҳудий оммаси қаралган эди. Бироқ бошқа у иккита мушрик омманинг бирлашиши сиёсий тушунчада бир давлат шаклини олган эди. Уларда чегаралар ҳар доим кескин шаклда қарай олмаса-да, Пайғамбар с.а.в.нинг кўрсатмаларига кўра алоҳида қараб чиқилиши мумкин эди. Қонундаги диний моддалар итоат ва масъулиятчилик соҳаларини қамраб олган бўлса, сиёсий моддалар эса, мантиқ ва ижтиҳодга ўрин қолдирганларидан иборат бўлган эди. У моддаларнинг баъзилари вақти-вақти билан саҳобаларнинг бошини айлантирганида улар, Расулуллоҳ с.а.в.га, “бу ваҳийми ёки ўз шахсий фикрингизми?” дейилган саволлар қўйишарди. Агар у масалалар ваҳий бўлса, уларга сўзсиз итоат қилинарди, акс ҳолда фарқли тушунганлар орасида альтернатив фикрлар ўртага ташланарди.\nКунлардан бирида Расулуллоҳ с.а.в. Мадинада хурмо дарахтларини пайвандлаётганларга дуч келди ва уларга қарата, “бундай қилишларингдан бирор фойда бўлишини кўрмаяпман”, дедилар. Мадиналилар унинг бу сўзини ваҳий қабул қилдилар-да, ишларини дарҳол тўхтатишди. Оқибатда ўша йили ҳосилдорлик пасайиб кетди. Ўшанда Пайғамбар с.а.в., “Дунёвий ишларингизда нима яхши ва фойдалироқ эканини сиз яхшироқ биласиз”, дея марҳамат қилганлар. Шунинг учун деҳқончилик, саноат ва ҳатто техника ва технологияда диннинг бизга бирор нарса ўргатиш вазифаси йўқ. Чунки мантиқ, тажрибаларнинг бирлашган хулосалари ёрдамида бу ҳақиқатларга эриша оладиган усулларга эгадир. Дининг вазифаси – бизнинг олдимизда турган буюк муаммолар, вужудга келадиган саволларга жавоб беришдир. Улар эса, мавжудлигимиз, қаердан келганимиз, қадаримиз, яратилишдан бўлган мақсадимизга тааллувли муаммолардир. Дин буларнинг ёнида, тушунча ва ҳаракат шаклимизнинг кўзга кўринишида, принцип ва қадриятлар системасини аниқлашда, давлат идора шаклининг қандай бўлиши лозимлиги масалаларида бизга йўл кўрсатиш вазифасини бажаради.\nШунинг учун Ислом ўз ибтидосидан бошлаб, динни ижтимоий ҳаётдан ташқарида тутиш маъносида давлат ва дин орасида ундай бир айрилишга ўрин бермаган. Мусулмонлар бугунгача Исломдан ва у ўргатганларидан, раҳбарларидан фуқаровий ҳаётларида доим фойдаланиб келмоқдалар. Диний ва сиёсий соҳалар орасидаги бу фарқ, айни замонда мусулмон ҳуқуқчи (факиҳ)ларининг, олимларининг тушунчаларида жуда аниқ кўрсатилгандир. Улар амалиётлар системаси ва ибодат орасидаги фарқни ғоят яхши аниқлаганлардир. Ибодатлар, доимийлик ва итоат соҳаси бўлса, амалиётлар халқ оммаси манфаатлари учун тадқиқот майдонидир.\nЧунки Аш-Шотибий ва Ибни-Ашур каби буюк олимларнинг ҳам таъкидлаганидек, “Ислом инсонларнинг эҳтиёжларини қондириш учун юборилгандир”. Бу олимлар барча илоҳий кўрсатмаларнинг энг буюк мақсади, адолатни ўрнатиш, инсониятнинг эҳтиёжларини ҳақиқатга айлантириш эканлигида ҳамфикрдирлар. Бу ҳам ўз навбатида фақат дин тарафидан кўрсатилган принциплар, қадрият ва мақсадларни раҳбарлигида мантиқнинг қўлланиши соясида рўёбга чиқара олади. Ана шундай ўзгаришлар соҳасини ифода этган ва давомли ривожланишда бўлган амалиётлар соҳаси бордир ва шу билан бирга ўзгармас, доимий соҳаларни ифодалаган инонч, қадирият ва фазилат соҳаси ҳам мавжуддир.\nИслом тарихида давлат ҳокимиятининг шакли, ўз амалиётларидан у ёки бу шаклда Исломнинг таъсир доирасида бўлган ва давлат қонунларини ўша замонга кўра, ўша мамлакат қандай тушунаётган бўлса, исломий қадриятлар билан уйғунлашган бир шаклда белгиланарди. Бунга кўра, исломий амалиётларни хуш кўрган давлатлар, қонунлари ва амалиётлари ваҳий йўли билан белгиланган бирор давлат бўлиб эмас, балки танқидларга ва фарқли фикрлар билдиришга очиқ бўлган инсоний қурилишлар сифатида қаралганлардир.\nДавлатлар аниқ бир тарафсизликлар ҳам кўрсатганлар. Масалан, Аббосийлар давлатида бўлгани сингари, мусулмонларни алоҳида тушунишга уринишганлар. Бу эса инқилобни оловлантирди. Натижада Аббосий халифаси Мансур, бир динда ўртага чиққан изоҳлар ва ақидаларнинг кўпайиб кетганлигига жиддий диққат қилишга мажбур бўлади ва ҳатто уларнинг айримчилик таъсиридан маълум бир қўрқувга ҳам тушади. Шу сабабдан у имом Моликни ўз ҳузурига чақириб, мусулмонларни ягона бир ақида остига бирлаштиришни таклиф қилади. Ана шу воқеалардан сўнгра имом Молик “ал-Муватто” номли машҳур китобини ёзишга эҳтиёж сезади. Халифа Мансур у китобга рози бўлади ва барча мусулмонларн шу китоб асосида бирлашишлари ҳақида қонун чиқаришга қарор қилади. Имом Молик халифани бундай қарордан қайтишга чақиради. Чунки замонлар орасида саҳоба турли хил жўғрофияга тарқаб кетгандилар ва ўша ерларга ўзлари билан жуда кўп илм ва маълумот келтиргандилар. У маълумотларнинг ўша жойларга энг уйғун бўлганларини инсон (мусулмон)ларга танлашга ижозат бергандилар. Ана шуларнинг оқибатида бир кўриш (тушунча) мактаби Мағриб (Шимоли-Ғарбий Африка)да ҳоким бўлса, бошқаси Шарқий Оқденгиз ўлкаларида, учинчи бири эса Миср ва бошқа жойларда ҳоким бўлганлигига тарихдан гувоҳмиз.\nИсломда роҳиблик институти каби тизим бўлмаганидан, Исломда тушунча ва изоҳ эркинлиги мавжудлиги ҳақида сўз юритилиши мумкин. Бу эса, қонун чиқаришга эҳтиёжимиз бўлган ҳол истисно хилма-хил изоҳларга йўл очади. Шундай бир пайтда бир механизмга эҳтиёж туғилади. Бу механизм, инсоният ўз тарихида кашф этилган, халқ вакиллари белгилаган ва шахсий изоҳларга – қарашларга зид жамоа (коллектив) бўлиб бажарган ва сайловларга суянадиган демократик бир механизмдир. Такрорланса-да зарари йўқ, Исломда роҳиблик бўлмаганлиги учун мусулмон миллати, бир давлат, партия ёки бошқа бирор олим воситасида эмас, балки бир-бирлари таъсирлари натижасида ўртага чиққан илоҳий ироданинг ягона вакилидир.\nАббосий халифаларидан Маъмун, Қуръоннинг ягона бир изоҳини ва ягона бир Ислом инончи тушунилишини баён этиб, уни амалга оширишни истаганида имом Аҳмад бин Ҳанбал бунга кескин қарши чиқди ва давлат тарафидан динни ҳоким қилишга уринишини рад этди. Бунинг оқибатида имом ҳазратлари қийноққа солинди. Аммо оқибатда халқ оммасини давлатга қарши кўтара олди ва Маъмунни ҳокимиятдан туширишга муваффақ бўлди.\nҒарбда бутун муаммо, давлатни дин ҳукмронлигидан қутқариш усуллари атрофида айланган ва бунинг натижасида сурункали тинкани қуритувчи урушлар чиқиб турган бўлса, Исломда эса, бутун муаммо, динни давлатдан қутқариш ва давлатнинг динга ҳукмрон бўлишига тўсиқ бўлишдан иборат бўлгандир. Бироқ, мусулмонларнинг қонунларга эҳтиёжи бўлган вазиятларда демократик механизм сифатида Исломдаги Шўро принципи қўл келади.\nБизнинг меросимизда черков каби тизимнинг бўлмагани жуда ҳам аҳамиятлидир. Шиа биродарларимиз шунга ўхшаш бирор тизим кўринишини ҳимоя қилишлари мумкин. Аммо суннийлар дунёсида (баъзи бир англашилмаган ва фарқли қарашларда бўлган олимлар мустасно) бундай ҳолат учрамайди. Шу сабабдан ҳам, эркин бир муҳитда мунозаралар олиб борадиган ва муаммоли масалаларни кенг ва ҳар томонлама муҳокама қила оладиган ва қонун чиқариш муассасаси сайловлар натижасида ўз ўрнига эга бўлишини қабул эта оладиган олимлар ва зиёлиларга эҳтиёжимиз бор.\nТунисда, айниқса илмли ҳисобланганлар орасида бугунгача давом этаётган жуда янглиш бир мунозара (ҳатто тортишув деса ҳам бўлади) мавжуд. Уларнинг бир тарафи тепадан туширилиб, давлат воситаларини ва имкониятларидан фойдаланиб ислом тушунчасига алоҳида бир шароит вужудга келтиришга уринаяптилар. Бошқа тарафи эса, давлат ҳокимиятини, таълим-тарбия усул ва кўрсатмаларини, миллий маданиятни Исломий элементлардан батамом тозалашни кўзда тутади. Кўриб турганингиздай, бугун бутун дунё, Ислом дунёсини ҳам ўз ичига олган ҳолда бир диний уйғонишга гувоҳлик бериб турибди. Папа Иоан Павел Иккинчининг сайъ-ҳаракатлари оқибатида Ғарбий Европанинг ривожланишида, Католик чекови ролини алоҳида сўзлаб ўтиришга ҳожат йўқ. Айни пайтнинг ўзида Путин тарафидан бошлатилган кампаниянинг амалга оширган ишлари натижасида Россия православ черковининг роли инкор этиб бўлмас даражага чиқди. Шундай бир умумжаҳон муҳит ўртада турган бир замонда давлатнинг маданий ва маориф сиёсатида диннинг таъсири ва ўрни бўлишига қарши чиқиш ўта мантиқсиздир.\nАслини олганда, Исломга алоҳида бир имкон ва шароит ажратишга ҳожат йўқдир. Чунки Ислом, зодагонлар (элита) дини эмас, халқ динидир. Ислом, давлатларнинг таъсири ва нотўғри амал қилишлари оқибатида, узоқ замонлар ўз борлигини керакли даражада давом эттира олмади. Бу янглишларни қабул этувчиларнинг кўпайиб кетгани оқибатида, давлат дин устида пайдо бўлган букрига айланди.\nАйтганимдек, Исломий қарашлари ва ҳаётлари ҳисобидан ўзларини камситилган ҳисоблаганларнинг кўпчилиги диннинг давлатдан ажратилиб, фақат виждонларда яшашга маҳкум этилишидан қўрқадилар. Нима учун ахир, имомларни давлат ўзи хоҳишига кўра етиштиради ва нима учун давлат жомеъларни назорат қилади?\nДалатнинг тарафсизлиги масаласи жуда катта муаммоларни ўз ичига олади. Агар дин ва давлатнинг бир-биридан ажралишидан кўзда тутилган мақсаддан, давлат, инсон етиштирган махсул ва дин эса илоҳий илдизли, яъни ваҳий йўли (ваҳий ва сиёсий бўлганлар орасидаги фарқ биринчи даврлардаги мусулмонлар тарафидан очиқликка чиқарилганди) билан нақл этилганлиги тушуниладиган бўлса, ўртада муаммо қолмайди. Бироқ мақсад, Францияда юзага келтирилган секуляризм тушунчасидаги давлатни диндан ажратиш ёки марксистик идеологиядаги бир давлат ва дин айрилиши бўладиган бўлса, бу янглишдир. Бу ҳолда дин ҳам, давлат ҳам фақат зарар кўради ва бир хавфли можарога кирилган бўлади.\nДавлатни диндан тамоман совутиш эса, давлат ҳокимиятини бир мафияга, дунё иқтисодий системасини бир муштумзўрлик, босқинчиликка, сиёсатни ҳам алдамчи (ёлғончи) ва иккиюзламачиликка айлантириш бўлади. Ғарб тажрибасида (баъзи бир аҳамиятли ва ижобий кўринишлар учраб турса-да) моҳият эътибори билан ана шу айтилганлар амал қилмоқдадир. Бугун халқаро сиёсат, энг катта сармояга эга ва матбуотга ҳоким бўлган бир неча пул воситачиларининг монополияси ҳолига келган. Оқибатда, ана шулар бутун дунё сиёсатчиларини ўз назоратлари остида тутиш имкониятига эга бўлди.\nБу вазиятда кишилар, динга ва тўғри билан янглишни ажрата оладиган руҳий ва ахлоқи юксак раҳбарликка эҳтиёж сезмоқдалар. Тўғри ва янглиш нимадан иборатлигини билдирадиган ва белгилайдиган бирор ҳоким черков тушунчаси бўлмагани учун бу вазифа, мутафаккирлар, халқ оммаси ва матбуот воситаларида мунозаралар ўтказиш йўли билан ечим топиш ҳолига ташлаб қўйилди.\nДин, унинг давлатдан ва сиёсатдан тамоман ажралган бир вазиятда, диннинг ичида назоратдан чиқиши мумкин бўлган ҳодисалар ва ижтимоий оҳангнинг бузилиши каби хавфлар юзага келиши мумкин бўларди. Шунинг учун, динни давлатдан ажратиш шакли, инсонларнинг эркини ва ҳақ-ҳуқуқларини кафолатлайган мувозанат топишга асосланиши шарт бўлади. Чунки дин ана шуларни қилиш учун ҳам мавжуддир.\nБу мувозанатни сақлаш учун, энг аввало, биз ўзимиз дин ва сиёсат орасидаги ажралишнинг фарқини англай олишимиз ва динда нималар доимийлигини ва нималар ўзгариши ёки ўзгара олишини яхшилаб белгилаб олишимиз керак бўлади. Булардан кўринадики, биз, диний қадриятлар билан қуролланган тарбияли, билимли қонун қабул қилувчиларимиз бўлиши лозим. Улар қонунлар тузаётганларида диний олимларнинг ва обрўлиларининг маслаҳатлари, кўрсатмаларига эҳтиёж сезмасинлар.\nАйни шу шартлар сиёсатчилар учун ҳам лозимдир, албатта. Куя, босим йўли билан амалга оширилган диний итоаткорликнинг аҳамияти бўлмайди. Чунки Аллоҳга итоат этмаганларни давлат кучи воситасида иккиюзламачилар этишнинг ҳеч бир замон фойдаси бўлмаган ва бўлмайди. Инсон ҳур яратилгандир, уларнинг зоҳирий феълларини назорат қилиш мумкин бўлса-да, инонч ва ички дунёсига ҳоким бўлишнинг имкони йўқдир.\nШу сабабдан ҳам бизлар ҳижобва рўмол масаласида икки хил амалиётга гувоҳ бўлдик. Биринчиси, давлат тарафидан мажбуран қабул эттирилган, бошқаси эса, яна ўша давлат тарафидан таъқиқланган ҳижоб амалиётидир.\nБир сафар мусулмон бир мамлакатнинг аэропортида эдим. Аэропортдаги барча аёллар ўранган эдилар, яъни уларнинг ҳаммасининг бошида рўмоли бор эди. Бироқ ўша рўмолли аёллар учоқ учар-учмас бошларини очдилар. Бу эса ўша мамлакатнинг таълим-тарбия системасидаги камчиликни намойиш қиладиган бир муҳим кўрсаткич эди. Тунисда эса, Бин Али замонида аёлларнинг рўмоллари таъқиқлаб қўйилганди. Улар ўзлари уйғун ҳисоблагани каби кийинишга ҳақли эмасдилар.\nДин учун энг аҳамиятли фаолият майдони, давлат тизимларини қўлга олиш эмас, балки ҳар бир алоҳида шахснинг инончини соғломлаштиришдан иборатдир. Давлатнинг энг биринчи вазифаси, ҳамма нарсадан аввал, фуқаронинг хизматини бажариш, иш ўринлари ташкил этиш, соғлиқ ва таълим-тарбия каби ишларини йўлга қўйишдир. Инсонларнинг қалблари ва ақлларига ҳукмрон бўлишга ҳаракат қилиш давлатнинг вазифасига кирмайди. Шундай бўлишга интилиш эса зулмни келтириб чиқаради. Мана шу маънода қандай шаклда бўлишидан қатъи назар, кишиларга қилинган босимларга мен ҳамиша қарши чиқдим. Динини ўзгартириш сингари мунозарали мавзуларга қўл урдим ва “динга мажбурлаш йўқдир” оятига суяниб, динига содиқ ва диний инончдан узоқ бўлганларнинг ҳам эркларини ҳимоя қилдим.\nКишиларни мусулмон бўлишга мажбурлашга ҳеч бир ҳожат йўқдир. Ўзи инонмасдан туриб, иймон келтирганини тилда айтган сохтакорларга Ислом оммасининг эҳтиёжи йўқ. Эрк, бирор кишининг мусулмон бўлишидаги энг муҳим ва буюк қадриятдир. Шунинг учун ҳам, калимаи шаҳодат келтирган бир киши, инонч ва унинг фарқини англаши билан эркин ирода асосида ўзининг бутун эркинлигини қўлга киритган бўлади.\nМасалан, Маккаликлар Исломга қаттиқ қарши чиққанларида, Пайғамбар с.а.в. ўз таблиғига тўсиқ бўлмасликларини ва халқ оммасига уларни етказиш ишларига уларнинг аралашмаслигини хоҳлаган эди, холос. Агар Маккаликлар фикр, ифода эркинлигига йўл қўйганларида эди, Расули акрам с.а.в. ҳижрат қилмасди ва ота юртини тарк этмасди. Бироқ Унинг хитоблари шунчалар ишончли ва қувватли эдики, унга қарши бир жўяли альтернатив топа олмадилар. Ҳақиқатан Исломнинг далиллари шунчалар кучлики, мусулмонлар бошқаларни мусулмон бўлишга мажбурлаш шарт эмаслигини яхши биладилар.\nШу кунлардаги Тунисда бўлаётган мунозараларнинг катта бир қисми ҳақиқатан Исломни ва секуляризмни тўғри тушунмасликдан келиб чиқаяпти. Биз секуляризмнинг бирор фалсафа эмаслигини, унинг фақат Абдулваҳҳоб ал-Массирийнинг мақолаларида кўрсатилгани каби қисми ва мутлақ секуляризм орасидаги фарқни билдиргани шаклда тушунча ва инонч эркинлигини қўриш учун безатилган усулий (методик) тузатишлар эканлигини кўрсатдик. Мисол келтириш лозим бўлса, Франция тарихидаги якобинчилар моделини кўрсатишимиз мумкин. Папачилик ҳақида уришда якобинчилар бир шиор кўтариб чиқишгандилар: “Энг сўнгги папанинг ичаклари билан энг сўнгги Қиролни буғинг!” Бироқ бу французларга хос бир ҳолдир ва секуляризмнинг мутлақ таърифи эмас. Ислом мавзусида ҳам бир тушунмовчилик масаласи ўртадир. Масалан, инсонларнинг ҳурриятини чеклаш йўли билан уларни намозга, рўзага ва ҳижобга мажбурлаш билан ютуқларга эришиш мумкинлигига ишонганлар ҳам йўқ эмас. Афсуски, муваффақият бу йўл билан келмайди. Чунки Аллоҳ мунофиқликни жуда катта гуноҳ ҳисоблайди ва шунинг учун жаҳаннам мунофиқларнинг ҳам абадий юрти этиб яратилгандир.\nБу ерда келтирганларим, менинг масалаларни ва Исломнинг секуляризм билан алоқаларини тушунишимни кўрсатадиган ифодалар шаклидир.\nТуркчадан Алибой Йўляхши таржимаси


Ўзбекистонда ҳафта бошида ҳаво кескин совиб қор ёғиши мумкин 6-12-2021, 17:14 | Zamin.uz\n16:00 / 14.11.2021\nРеспублика Гидрометеорология маркази янги ҳафта бошида Ўзбекистонда ҳарорат кескин совиб, қор ёғишидан огоҳлантирди.\nТошкент шаҳрида ҳаво ўзгариб туради, кечаси ва эрталаб, бироз ёмғир ёғади кундузи ёғингарчилик кутилмайди. Ғарбий шамол йўналишини ўзгартириб, шарқдан 5-10 метр/секунд тезликда эсади. Ҳарорат кечаси 4-6 даража илиқ, кундузи 9-11 даража илиқ бўлади.\nРеспубликанинг тоғолди ва тоғли ҳудудларида ҳаво ўзгариб туради, баъзи жойлада ёғингарчилик (ёмғир, қор) бўлади, туман тушиши мумкин. Шарқий шамол йўналишини ўзгартириб, ғарбдан 7-12 метр/секунд тезликда эсади, баъзи жойларда 15-20 метр/секундгача кучайиши мумкин. Ҳарорат кечаси 2 даража совуқ, 3 даража илиқ, кундузи эса 1-6 даража илиқ бўлади.\nРеспублика бўйича ҳарорат кескин пасайиши кутилмоқда. 16–17 ноябрда шимолда, 17–18 ноябрда Ўзбекистоннинг қолган ҳудудларида ҳарорат кечалари 5-8 даражагача совуқ, кундуз кунлари эса 0-3 даражагача илиқ, шимолда кечалари 12-15 даражагача совуқ, кундуз кунлари 0-3 даражагача ҳаво ҳарорати пасаяди. “Замин” янгиликларини “Youtube”да кузатиб боринг\nЯнгиликлар » Ўзбекистон » Ўзбекистонда ҳафта бошида ҳаво кескин совиб, қор ёғиши мумкин


Ўзбек расмийлари биринчи ярим йилликда инфляция даражаси 2,5 фоизгагина ўсганини иддао қилмоқда\n30 июн 2022, Тошкент вақти: 05:37\nЎзбекистонда 2016 йил биринчи ярмида инфляция даражаси 2,5 фоизни ташкил қилди. Бу ҳақда Ўзбекистон Иқтисодиёт вазирлиги ва Давлат статистика қўмитаси чиқарган қўшма ҳисоботда айтилади.\n“Юқори иқтисодий ўсиш суръатларига ташқи савдо айланмасининг ижобий сальдоси, давлат бюджетининг ялпи ички маҳсулотга нисбатан 0,1 фоиз профицити ва 2,5 фоизни ташкил қилган инфляция даражасининг пастлигини ифода этган макроиқтисодий мутаносибликни сақлаш орқали эришилди”, дейилади Ўзбекистон Миллий ахборот агентлиги сайтида эълон қилинган ҳисоботда.\nБу рақам Ўзбекистон билан иқтисодиёти чамбарчас боғлиқ бўлган мамлакатлардаги кўрсаткичдан анча кам бўлгани учун у қадар ишончли кўринмайди. Дейлик, қозоқ расмийлари қайдича, қўшни мамлакатда биринчи ярим йилликда инфляция даражаси Ўзбекистондагидан қарийб 2 баробар кўп, аниқроғи, 4,48 фоизни ташкил қилган. Россиядаги инфляция билан боғлиқ расмий рақам эса 3,3 фоиздир.


Гиламларимиз жаҳонни забт этмоқда\n“Ҳукуматга қайта ишлаш саноати ҳамда нохомашё экспортини қўллаш мақсадида келгуси 3 йилда қўшимча 500 млрд. тенге ажратишни топшираман”.\nН. А. Назарбаевнинг Қозоғистон халқига Мактубидан.\nТалғат Исқақов 1968 йил 3 майда Туркистон вилояти, Байдибек тумани, Жузимдик овулида туғилган. 1988-1994 йилларда Х. А. Яссавий номидаги Қозоқ-Турк университетида “Қозоқ тили ва адабиёти фани ўқитувчиси” ихтисоси бўйича таҳсил олган. Меҳнат фаолиятини оддий ўқитувчиликдан бошлаган Талғат Жунисбекули тадбиркорлик соҳасига 1994 йилда кириб келди. "Байдибек туманининг фахрий фуқароси" бугунги кунда энг етакчи тадбиркорлардан, у раҳбарлик қилаётган фабрика маҳсулотларининг донғи оламга таралмоқда.\nДавлат раҳбари Н. Назарбаев 2018 йилги Қозоғистон халқига Мактубида “Бугун жаҳон Тўртинчи саноат инқилоби даврига, чуқур ва жўшқин технологиявий, иқтисодий ҳамда ижтимоий ўзгаришлар даврига қадам қўймоқда”, деса, 2013 йилдан бери гилам-тўқимачилик саноатини йўлга қўйган “Бал Текстиль” МЧБда бунинг исботини кўриш мумкин.\nШимкентнинг “Оңтұстік” махсус иқтисодий минтақасида фаолиятини Туркиянинг “Kartal Carpets” компанияси билан ҳамкорликда бошлаган фабрика раҳбари Т. Исқақовни суҳбатга чорладик.\n– Талғат Жунисбекули, “Бал Текстиль” элимиздаги 1-рақамли ишлаб чиқаришни йўлга қўйган фабрика. Туркияда ҳам енгил саноатнинг ушбу турини ривожлантирган компаниялар жуда кўп. Бизга Қозоғистонда гилам тўқиш цехини очиш лойиҳангизни ким қўллаб-қувватлагани ҳақида айтиб берсангиз...\n–“Kartal Carpets” – Туркия гилам ишлаб чиқариш бозорида ўз ўрнига эга компания. Қолаверса, у гилам ҳамда гилам маҳсулотлари билан бирга юқори технологик имкониятларга эга полипропилен иплар ҳам чиқаради. Унда технологик имкониятлар юқори ҳамда фаолияти яхши йўлга қўйилган.\n– Фабрикангизда қайси давлат технологиялари қўлланилмоқда?\n– Гиламлар юқори технологик машиналарда тўқилади. Чунончи, “VAN DE WIELE” машинаси Бельгиядан олиб келинса, пропилендан ип ишлаб чиқаришда Германия ва Франциянинг “Oerlikon Neumag”, “Allma Volkmann”, “SUPERBA” машиналари қўлланилади. Германиядан олиб келинган янги ускунада полипропилен ип чиқарилади. Унинг йиллик қуввати 4000 тонна. “Бал Текстиль” гиламларига талаб ортиши туфайли келажакда яна битта янги дастгоҳ олишни режалаштирганмиз.\n– Полипропилен ипни фабрикада ишлаб чиқариш самаралими?\n– Германия ускунасини ўрнатиб, ип йигириш лойиҳасини ишга туширганимизда гиламнинг қиймати 20 фоизга арзонлашди. Бунгача керакли иплар хориждан олиб келинарди. Ҳозир ипни фабрикада ишлаб чиқариш харажатни анча камайтирди. Бу тўқиган гиламларимизнинг арзонроқ сотилишига таъсир этди.\n– Ипнинг хомашёси нима?\n– Гилам саноатида қўлланиладиган асосий хомашё манбаи – пропилен. Синтетик полипропиленнинг афзаллиги – мустаҳкамлик, таъсирларга юқори даражадаги тўсиқлик ва ҳароратга чидамлилик хусусиятига эга. Гиламга кетадиган харажатни камайтиради. Шунингдек, табиий хомашё қаторига пахта ва бамбук дарахтидан олинадиган “JUT” ип маҳсулотларини ҳам киритиш мумкин. Маҳсулотга табиий хомашё қанча кўп ишлатилса, унинг халқаро ISO 9000, ISO 14000, ГОСТ андазаларига мувофиқлиги ортади.\n– Талғат Жунисбекули, “Бал Текстиль” гиламлари қайси давлатларга экспорт қилинмоқда?\n– “Бал Текстиль “МЧБ 2016 йили шведларнинг машҳур “IKEA” компанияси билан савдо соҳасида шартнома имзолаган. Шунингдек, Россия, Қирғизистон, Озарбайжон, Тожикистон каби давлатлар билан бирга Германия ва Буюкбритания ҳам бизнинг гиламдан фойдаланмоқда. Бу бизнинг сифат орқали эришган муваффақиятимиз. Фабрика элимизнинг барча минтақаларида савдо дўконлари тармоғини очиб, мамлакат маҳсулоти савдосини йўлга қўйган.\n– Муваффақиятларга тўхталсангиз.\n– “Бал Текстиль” гиламлари 2014 йили республика “Алтын Сапа” танловида “Аҳоли истеъмолидаги энг яхши товар” номинацияси бўйича иккинчи даражали диплом билан тақдирланса, 2015 йили ўрта бизнес бўйича вилоятдаги субъектлар ичида “Энг яхши солиқ тўловчи” деб тан олинди. 2016 йили Женевада ўтган халқаро BID сифат танловида “GOLD” номинациясини қўлга киритди. 2017 йили республика “Алтын Сапа” танловида яна “Аҳоли истеъмолидаги энг яхши товар” номинациясига эга бўлди.\n– Ушбу ютуқлар замирида машаққатли меҳнат ётгани маълум. Кадрлар масаласига ҳам тўхталиб ўтсак.\n– Албатта, жамоанинг чиқарилаётган маҳсулотлар сифатига бевосита таъсир кўрсатиши ойдек равшан. Қолаверса, уларга қўйиладиган талаб ҳам катта. Улар ўз касбининг чевари, масъулиятли мутахассислар. Кадр масаласига алоҳида эътибор берамиз. Фабриканинг дизайнер, технолог, машинист каби мутахассисларининг чет элда тажриба орттириб, малака оширишлари учун имконият яратамиз. Кўпчилиги Туркияда малака ошириб қайтишди. Баъзи кадрларимизни хориждан келган усталар ўргатди. Туркиялик ҳамкоримиз “Kartal Carpets”нинг тажрибали мутахассислари бу борада бизга катта ёрдам бериб келмоқда.\n– Малакали кадрлардан ташқари ёшларни иш билан таъминлаш имкони ҳам борми?\n– Албатта, фабрикага дипломсиз ёшларни ҳам жалб қилиб, уларнинг касбни ўзлаштиришига ёрдам берамиз. Талаб битта – мутахассислик олгач, улар бизнинг корхонада ишлашлари керак.\n– Фабрика шаҳар чеккасида жойлашган. Ишчиларнинг бориб-келишига шароитлар яратилганми?\n– Тўғри, шаҳардан чеккароқда бўлганлиги сабаб уларнинг бориб-келишлари учун махсус автобус ажратилган. Корхона қошидаги ошхона кеча-кундуз бепул хизмат кўрсатади. Фабрикада йўлга қўйилган тартиб ходимлар саломатлигини ва атроф-муҳит хавфсизлигини таъминлайди. Деярли барча тизимлар автоматлаштирилган. Ҳатто, ип йигириш цехида махсус тиббий бекат, намозхонлар учун хоналар мавжуд.\n– Талғат Жунисбекули, маълумки, ҳар мавсумда “Буюк дашт гиламлари” кўргазмаси уюштирилиб, маҳсулотларингиз имтиёзли баҳода сотилиб, истеъмочиларнинг таҳсинига сазовор бўлмоқда. Келгуси режаларингиз ҳамда ҳамюртларимизни қувонтирадиган янгиликлар билан ўртоқлашсангиз.\n–“Буюк дашт гиламлари” кўргазмаси 10-21 октябрь кунлари “Кўргазмалар маркази”да ўтди ва у давом этаверади. Ишлаб чиқаришга тааллуқли режаларимиз катта. Фабрикада яқин кунларда янги технологик ўзгаришлар юз беради. Гиламни яна-да сифатли тўқийдиган дастгоҳларга буюртма бердик. Шунингдек, Д. Қўнаев шоҳкўчасидаги “Астана” бизнес марказининг 2-қаватида “Elexus” юқори сифатли гиламлар дўконини очдик. Бу ерда хориждан келтириладиган қимматбаҳо гиламлар сотилади ҳамда офислар, болалар боғчаси, мактаб, масжид, тўйхона каби йирик иншоотларга тўшаладиган гиламларга буюртма бериш мумкин. Энди истеъмолчиларимиз катта ҳажмдаги гиламларга буюртмани фабрикага келмаёқ, шаҳар марказидаги дўконда беришлари мумкин.\n– Мамлакат маҳсулотини ишлаб чиқаришдаги меҳнатларингиз муносиб баҳоланаверсин. Суҳбатингиз учун ташаккур!\nМухтабар УСМОНОВА. Собиржон ИСАМАТОВ тасвирлари, 2018-11-08, 09:51 310


ИЖТИМОИЙ ТАРМОҚ – ХАТАРЛИ ҚАРМОҚ — Zamaxshariy.uz\nИЖТИМОИЙ ТАРМОҚ – ХАТАРЛИ ҚАРМОҚ\nАллоҳ таоло инсон зотини азиз ва мукаррам қилди. Ҳамма мавжудотдан афзал ва улуғ этиб, унга ақл, тил берди. Ана шу ақл, тил, тафаккур билан инсоният онги, дунёқараши, айниқса, турмуш тарзи, яшаш шарт шароити жадал ривожланиб бормоқда.\nXX асрнинг энг катта кашфиёти компьютер ва телефон бўлса, XXI асрники эса ижтимоий тармоқлардир. Яъни, интернер, телеграм, ютуб, фейсбук ва ҳоказо. Булар инсониятга катта қулайликлар туғдирди.\nЁшлар интернет орқали хорижий тилларни, фанларни, касб-ҳунарларни ўрганмоқда. Шу жиҳатдан ижтимоий тармоқлар, интернетнинг фойдаси, яхшилиги, аҳамияти жуда катта. Аммо, шу билан бирга, дангасалар, ишёқмаслар, ёмонлар, бузғунчи кучлар, жиноятчилар учун интернет жуда қулай қурол, жуда арзон восита, жуда кучли таъсир воситасига айланди.\nТанганинг иккинчи томони ҳам бўлганидек, ҳамма кашфиётдан, қулайликлардан ёмон ниятда фойдаланувчилар ҳам пайдо бўлар экан. Интернет орқали ёмонликларни тарқатиш бор экан, демак, аҳолини, ёшларни ўша ёмонликлардан огоҳ қилиш, ҳимоя қилиш лозим. Бу ишни ҳар биримиз қилишимиз керак.\nҚуръони каримда: «(Эй Муҳаммад, алайҳиссалом), эслатиб, огоҳ қилиб туринг, чунки огоҳ қилиб, эслатиб туриш мўъмин мусулмонларга албатта фойда (манфаат) келтирур» (Зориёт сураси, 55-оят), деб марҳамат қилади. Бу хитоб ҳамма учун.\nАгар одамлар огоҳ этиб турилмаса, фасод, бузғунчилик кўпаяди. Буни айрим давлатларда кузатилган ва айни пайтда ҳам давом этаётган хунрезликлар мисолида кўриш мумкин. Шукрки, мамлакатимизда тинчлик-осойишталик ҳукм сурмоқда. Ўзбекистон “Бахтли мамлакатлар” рейтингида 42-чи ўринда экан. Бу 250 давлат орасида жуда яхши кўрсаткич.\nИнтернет, телеграм, фейсбек, ютуб – тубсиз уммон, чексиз олам. Шу воситалар чиққанидан бери одамлар, қавм-қариндошлар ўртасида, меҳр-оқибат кўтарилиб, ҳурмат йўқолмоқда.\nҲамма ишнинг, ҳамма масаланинг одоби бўлгани каби интернетдан, ютубдан, фейсбукдан ва телеграмдан фойдаланишда ҳам одоблар бор. Аввало, инсон беҳуда яратилмаган. Унинг зиммасида бу дунёга тегишли вазифалар, масъулиятлар бор. Қолаверса, охиратда улкан ҳисоб-китоб ва савол-жавоблар бор. Шуни унутмаслик керак!\nАллоҳ таоло Муъминун сурасининг 115-оятида бундай хитоб қилади: «Сизлар асло ўйламангизким, Биз сизларни беҳуда, бекордан-бекорга яратмаганмиз, ва сизлар, албатта (бир кун келиб), ҳузуримизга қайтажаксиз».\nБугун ижтимоий тармоқлар – ютуб, интернет, телеграм, фейсбук қайсидир маънода “қотил”га айланди. “Вақтнинг қотили”га… Инсонлар қимматли вақтларини кўкка совурмоқда.\nАллоҳ таоло Қуръони каримда: «У (Аллоҳ таоло), сизлардан қайси бирингиз яхши амаллар қилувчи эканлигингизни синаш, имтиҳон қилиш учун ўлимни ва ҳаётни (тирикликни) яратган зотдир» (Мулк сураси, 2-оят), деб марҳамат қилган.\nҲадиси шарифда: “Қиёмат куни одам боласи тўрт нарса ҳақида сўралмагунича жойидан жилмайди: 1) умрини нима билан ўтказгани; 2) ёшлик даврида нима билан машғул бўлгани; 3) мол-дунёни қаердан топиб, қаерга сарфлагани ҳамда 4) билган (ўрганган, эшитган) илмига қанчалик амал қилгани” (Имом Термизий ривояти).\nБир инсон эрталаб ёки кечқурун фейсбукка кирса, янгилик кетидан янгилик, хабар кетидан хабар, видео кетидан видео чиқаверади – охири йўқ. Қараса, тонг отиб ёки кеч кириб қолади.\nЭнг ёмони, ижтимоий тармоқлар орқали фаҳш ишлар тарқалмоқда. Йигит ва қизларнинг ибоси, ҳаёси йўқолмоқда. Оила, никоҳ ҳақидаги муқаддас тушунчалар йўқолмоқда. Бир-бирига номаҳрам инсонлар ўртасида мулоқот, турли алоқалар авж олмоқда. Электрон дўстлик, электрон муҳаббат, электрон зино авж олмоқда.\nХуллас, бугун яхшилик қилиш учун имкониятлар қанчалик кенг бўлса, ёмонликлар учун ҳам эшиклар очиқ. Танлаш имконияти ўзимизда. Шундай экан, ақлни ишлатиб, қисқа умримизни хайрли ишлар билан зийнатлайлик!\nPrevious Post:Ўзбекистон мусулмонлари идораси раиси ўринбосари Иброҳим домла Иномов Хоразм вилояти Урганч туманидаги “Имом Фахриддин ар Розий” ўрта махсус ислом билим юртига ташрифи\nNext Post:ҚАЛБ ҲАҚИДА ҲУКМ ҚИЛМАНГ


Qalampir.uz | ДХАнинг ҳудудий тузилмасида янги раҳбарлар тайинланди\nДХАнинг ҳудудий тузилмасида янги раҳбарлар тайинланди\nЖамият\t05 Август 14:41 1561\nЎзбекистон Республикаси Адлия вазирлиги ҳузуридаги Давлат хизматлари агентлиги тузилмасида тайинловлар амалга оширилди. Бу ҳақда агентлик Матбуот хизмати хабар берди.\nАдлия вазирининг буйруғи билан Абдулло Баҳриддинович Турсунов Ўзбекистон Республикаси Адлия вазирлиги ҳузуридаги Давлат хизматлари агентлиги Тошкент вилояти бошқармаси бошлиғининг ўринбосари лавозимига тайинланди.\nАбдулло Турсунов шу кунга қадар Давлат хизматлари агентлиги Иқтисодиёт ва молия соҳасида давлат хизматларини жорий этиш ва ривожлантириш бўлими бошлиғи лавозимида ишлаб келаётган эди.\nАдлия вазирининг буйруғи билан Беҳзод Баҳриддинович Сафаров Ўзбекистон Республикаси Адлия вазирлиги ҳузуридаги Давлат хизматлари агентлиги Қашқадарё вилояти бошқармаси бошлиғининг ўринбосари лавозимига тайинланди.\nБеҳзод Сафаров шу кунга қадар Давлат хизматлари агентлиги Ташкилий-таҳлил бўлими бошлиғи лавозимида ишлаб келаётган эди.


Шота Арвеладзе: "Эртага жуда муҳим ва янги тўқнашув бўлади"\n"Шабаб Ал Аҳли" билан учрашувдан аввал матбуот анжуманида "Пахтакор" бош мураббийи Шота Арвеладзе ва жамоа сардори Егор Кримец иштирок этди.\nАрвеладзе: - Ўйлашимча, дастлабки икки ўйин ҳам ҳал қилувчи мақомида эди. Агар очколарга қарасак, бундай баҳслар олдинда бизни кутиб турибди. Ушбу рақиб билан узоқ вақт олдин, февралда тўқнаш келгандик. Ўшанда кучли ёмғир ёғганди, майдонда сув бор эди. Шунга қарамай, жуда яхши ўйинга гувоҳ бўлгандик. Шундан бери "Шабаб Ал Аҳли"да катта ўзгаришлар рўй берди. Бош мураббий алмашди, бир неча янги ўйинчилар бор. Бу энди янги тўқнашув. Барчасига боқсак, бизни жуда қизиқарли, муҳим ўйин кутмоқда. Биз келажакка умид билан боқамиз.\nРақиб сафида ўзгаришлар борлигини таъкидлаб ўтдим. Карлос Эдуардо жуда яхши савиядаги футболчи. У чап қанотда ва ҳужум ортида яхши ўйнай олади. Охирги баҳсда айнан унинг тўп узатишидан кейин гол урилди. Ҳар бир жамоа жисмонан, тактик ва индивидуал ижрочилар тарафдан энг яхши оралиқни топа олса, шунда энг кучли клублар қаторига кира олади. Бунга эриша олган эса энг яхши мураббийга айланади. Биз эртага ўзимизни кўрсатишга уринамиз. Осон бўлмаган тақвим пайтида футболчиларни жисмонан тетик сақлаш жуда муҳим. Футболда ҳар бир ўйин янги тўқнашув, янги адреналин, янги кундир.\nКримец: - Эртага қийин ва қизиқарли учрашув бўлади деб ўйлайман. Биз Чемпионлар Лигасида айнан шундай даражадаги ўйинларда майдонга тушиш учун ҳам шу ердамиз. Ўзбекистон ва БААнинг етакчи клублари ўртасида тўқнашув бўлади. Биз кейинги босқичга чиқиш учун бор кучимизни ишга соламиз. Эртага буни уддалаш имконияти бор.\n"Шабаб Ал Аҳли" билан биринчи ўйинда ҳаво футболга мос бўлмаганда, албатта. Лекин биз учун ҳам майдоннинг сифатли бўлиши жуда муҳим. Биз кўп тўп узатишлар билан, чиройли ва ҳужумкор футбол ўйнай оламиз. Чиройли голлар уришга қодирмиз.\nРақиб узун паслар билан тез ҳужумларга ўтишини биламиз. Бизда эртанги ўйинга режа бор, аммо уни сизга айта олмайман. "Шабаб Ал Аҳли"нинг бир неча ўйинларини ўргандик. Эртага майдонда барчасини кўрасиз деган умиддаман.


Тиканига эмас, гулига боқ! - HIDOYAT.UZ\nТиканига эмас, гулига боқ!\nАсосий саҳифа Мақолалар Тиканига эмас, гулига боқ!\nЧоп этилди Fevral 4, 2019 Тиканига эмас, гулига боқ!da fikr bildirishni o'chirish\nОдамлардан айб қидирмаслик, уларнинг нуқсонларини ҳам яшириш ҳар бир мўмин эътибор қилиши керак бўлган жиҳатдир. Чунки Аллоҳ таоло: “…(Ўзгалар айбини қидириб) жосуслик қилманг…” (Ҳужурот сураси, 12-оят) деб буюради. Пайғамбаримиз (алайҳиссалом) бундай марҳамат қиладилар: “Ким бир мўмин биродарининг айб ва камчиликларини яширса, Аллоҳ таоло ҳам унинг айб ва камчиликларини яширади” (Муттафақун алайҳ). Яна бундай огоҳлантирадилар: “Ким мусулмон биродари айбини яширса, Аллоҳ унинг айбини қиёмат куни\nяширади. Ким мусулмон биродари айбини очса, Аллоҳ унинг айбини очади, ҳатто уни ўз уйида ҳам шарманда қилади” (Ибн Можа ривояти).\nИнсонларнинг шахсий, оилавий ва бошқа яширин сирларини ошкор қилиш уларнинг руҳий, ахлоқий бузилишларига, ҳатто маънавий ҳалокатига сабаб бўлиши мумкин. Негаки, сирлари ошкор қилинаверган, қусурларини ҳамма билишини тушуниб етган одамда бора-бора андиша туйғулари\nйўқолади. Ҳаёсиз киши эса ҳеч нарсадан тап тортмайди.\nБу ўринда қусур бир кишига тегишлими ёки бутун жамиятга – аниқлаб олиш керак. Зеро, жамиятга зарар берадиган айб ошкор этилиб, олди олиниши шарт. Бир кишининг нуқсони юзасидан эса ундан зиён кўриши мумкин бўлган шахс ёки бирор муносиб одам тушунтиргани маъқул.\nПайғамбаримиз (алайҳиссалом) бир жамоадаги айбдорни билсалар ҳам, кўнглини оғритмаслик учун бу гуноҳдан барчани қайтарардилар. Бир кишининг хатосига гувоҳ бўлсалар: “Менга нима бўлдики, сизларни бундай кўряпман!” деган жумла билан нотўғри амални “янглиш кўрдим” деган маънода ўзларига нисбат берганлар. Шунингдек, ёмон нарса ҳақида эшитсалар: “Фалончи нега бундай гапларни айтди?” демасдилар. “Одамларга нима бўлдики, бундай гапиришяпти”, деб айтардилар.\nҲар ким ўз камчиликларини билиб, уларни тузатиш ҳаракатида бўлиши керак. Зеро, Пайғамбаримиз (алайҳиссалом): “Бошқалар айбини ахтармай, ўз қусурлари билан машғул бўлган кишига жаннат бўлсин!” деб хушхабар берганлар (Имом Табароний ривояти).\nОқил банда гуноҳлари кечирилиши ва айблар изтиробидан қутулиб, тўғри йўлга тушиб олишни хоҳлайди. Ўзи шундай ҳислар ичра яшаётганида бошқа биров унинг айбларини қидириши айни инсофсизликдир.\nҲазрат Умар (розияллоҳу анҳу) айтади: “Бировнинг айбини кечирмаган одам кечирилмайди.\nИброҳим Адҳамнинг дўсти бир куни:\n– Неча йиллардан буён дўстмиз. Сенга ёқмаган иллатларим ҳақида айтиб берсанг, – деб қолди.\nИброҳим Адҳамнинг жавоби ўзига хос бўлди:\n– Сендан ҳеч қачон иллат қидирмаганман!\nШайх Саъдий ёзади: “Эй ақл эгаси! Гул тикани билан ўсади. Сенинг тикан билан ишинг бўлмасин! Гулдан гулдаста яса! Агар табиатингда қусурларни қидириш бўлса, товуснинг ёқимсиз овозию хунук оёғини кўрасан, холос”.\nОила қуриш ҳам ибодатдир\nКасални зиёрат қилувчи уни тавбага ва васиятга ундамоғи керак. Киши ўлимидан олдин жанозасини ўқишга бир кишини тайинлаши, махсус …\nرَوَى التِّرْمِذِيُّ عَنْ ابْنِ عَبَّاسٍ رَضِيَ اللهُ عَنْهُمَا: “ أَنَّ النَّبِىَّ صَلَّى اللهُ عَلَيْهِ وَسَلَّمَ نَهَى أَنْ يَتَنَفَّسَ …\nСўнгги йилларда «солиҳ салафлар (аждодлар)га эргашиш» шиори остида «салафийлик» мафкурасини байроқ қилиб олиб, ўзларини гўёки «салафларнинг издошларимиз» деб …\nGopher – фойдаланувчи биринчи марта бир интернет серверидан бошқасига ўтиш имконига эга бўлган интернет иловаси. Gopherнинг барча маълумотлари …\nҚиёматда соясига олувчи оятлар\n«Аллоҳ – Ундан ўзга илоҳ йўқдир. (У) ҳамиша Барҳаёт ва абадий Турувчидир. Уни на мудроқ тутар ва на …\nХом гапга пишиқ жавоб: Подшоҳ номуси зулм билан синади, адолат билан эмас\nНўширвон айвонининг олдидаги саҳн турлик жавоҳиротлар билан фарш қилинган эди. Қўшни кампирнинг бир ориқ сигири бўлиб, уни ҳар …\n» مَا أَسْكَرَ كَثِيرُهُ فَقَلِيْلُهُ حَرَامٌ «\n» مَا أَسْكَرَ مِنْهُ الفَرَقُ فَمِلءُ الكَفِّ مِنْهُ حَرَامٌ «\nعن النعمان بن بشير رضيَ اللّه عنهما قال : سمعتُ رسولَ اللّه صلى اللّه عليه وسلم يقول : «إنَّ الحَلالَ بَيِّنٌ وَإنَّ الحَرَامَ بَيِّنٌ، وَبَيْنَهُما مُشْتَبِهاتٌ لا يَعْلَمُهُنَّ كَثِيرٌ مِنَ النَّاسِ، فَمَنِ اتَّقَى الشُّبُهاتِ اسْتَبرأ لِدِينِهِ وَعِرْضِهِ، وَمَنْ وَقَعَ في الشُّبُهاتِ وَقَعَ في الحَرَامِ، كالرَّاعي يَرْعَى حَوْلَ الحِمَى يُوشِكُ أنْ يَرْتَعَ فِيهِ …»


Фарғонага газ берилди, бироқ аҳвол ҳамма туманда бирдай эмас\n19 январ 2019, Тошкент вақти: 03:59\nОзодлик Фарғона вилоятидаги газ тақсимловчи станцияларга (ГТС) табиий газ меъёрдаги ҳажмда берилаётгани, бироқ баъзи туманларда ГТС дан чиқаётган ёнилғи ҳажми меъёрдан паст эканини аниқлади.\nФарғона водийси истеъмолчиларини табиий газ билан таъминлаш йўлида ҳукумат қўллаган чоралар туфайли автомобилларга газ қуйиш шохобчаларида Янги йил арафасида камида икки ҳафта давом этган тақчиллик барҳам топди.\n31 декабрь куни “Ўзтрансгаз” Акциядорлик жамияти ўз расмий сайтида "Фарғона водийси истеъмолчиларига бир маромда ва барқарор газ етказиб бериш бошлангани" тўғрисида хабар қилди.\nОзодлик бу баёнот ортидан 3 январь куни вазиятни водийнинг бир вилояти – Фарғона мисолида ўрганишга уринди.\nГТСларга қанча газ кираяпти?\n3 январь, куннинг биринчи ярмида Бағдод туманидаги газ тақсимловчи станцияга (ГТС) 14,1 кГ/см2, Тошлоқ туманидаги ГТС га 13 кГ/см2, Фарғона туманидаги ГТСга 13 кГ/см2 газ кирган.\nБу маълумотларни Озодлик тилга олинган газ корхоналари масъулларидан олди.\n“Водийгазтаъминот” вакилининг билдиришича, 31 декабргача ГТС ларга кираётган газ миқдори 5 кГ/см2 гача тушган.\nБу ва мақола давомида келадиган бошқа кўрсаткичларни исми айтилмаслиги шарти билан андижонлик газ мутахассиси шарҳлаб берди.\nМутахассис шарҳи: Туманларда қайд этилган кўрсаткичлар меъёр даражасида. Ҳатто ГТС га газ кириши 5 кГ/см2 гача тушиб кетганидан хулоса қилишга шошмаслик керак. Ҳамма гап ГТСдан қанча газ чиқаётганида.\nГТСлардан қанча газ чиқаяпти?\n3 январь, куннинг биринчи ярмида Бағдод туманидаги газ тақсимловчи станциядан (ГТС) 3,2 кГ/см2, Тошлоқ туманидаги ГТС дан 2,5 кГ/см2, Фарғона туманидаги ГТС лардан 1,3 дан 1,8 гача кГ/см2 газ чиқди.\nОхирги истеъмолчига қанча газ борди?\nОхирги истеъмолчига бораётган газ босими Бағдод туманида сув устунининг 130 ммдан 250 ммгача, Тошлоқ туманида 110 мм, Фарғона туманида 30 ммдан 100 ммгача бўлди.\nМутахассис шарҳи: Фарғона туманида охирги истеъмолчига, яъни энг чеккадаги истеъмолчига 30 ммдан 100 ммгача газ берилаяпти, дедингиз. Бу - газ йўқ, дегани. Агар 130 билан 250 орасида бўлса, меъёр ҳисобланади. Айтишингизга қараганда, Бағдод туманида вазият шундай.\nГТС дан чиқиши эса, камида 2-3 кГ/см2 бўлиши керак. Демак, Фарғона туманида ГТСдан чиқаётган газ ҳажми етарли эмас.\nГТСдан етарли ҳажмда газ чиқишини таъминлаш учун унга каттароқ ҳажмда газ кириши керак. “Водийгазтаъминот” вакили Янги йилгача ГТСга газ кириши 5 кГ/см2га тушиб кетганини айтганини айтдингиз. Агар сарфни ҳисобга олмаса, бу ҳажм, гўёки, етарлидай. Лекин қиш эканлигидан, яъни сарф катта эканлигидан келиб чиқсак, 5 кГ/см2 ўта паст. Умуман эса, ГТСлар 55 кГ/см2 газ киришига мўлжалланган.\nЙўқ газ қаердан бор бўлиб қолди?\n“Ўзтрансгаз” ўзининг 31 декабрдаги баёнотида “Андижон, Фарғона ва Наманган вилоятининг минглаб аҳолиси бир неча йилдан бери куз-қиш даврида, айниқса ҳаво совуқ кунларда табиий газ босимининг пасайиши ёки умуман табиий газ бўлмаслиги, айниқса, водий вилоятлари аҳолисининг жиддий ташвишига айланган”ини тан олган.\nМана шундай вазиятда “Ўзтрансгаз” муаммони қандай қилиб тезда ҳал қилди ёки деярли ҳал қилди?\nБу саволнинг баёнотда келтирилган жавобининг кенгроқ талқинини "Ўзтрансгаз" раиси Баҳодир Эшмуратовнинг айтганларига таяниб, маҳаллий нашрлар келтирди:\n“Қозоғистон Республикасининг “КазТрансГаз” компанияси билан эришилган келишувга асосан Газли-Чимкент-Тошкент-Пунгон йўналиши бўйича табиий газ тўғридан-тўғри Газли газни ер остида сақлаш иншоотидан Фарғона водийси истеъмолчиларига етказиб берилади”.\n“Ўзтрансгаз” раиси Баҳодир Эшмуратов тилга олган йўналишнинг дастлабки пункти Газли ҳам, сўнгги пункти Пунгон ҳам Ўзбекистонда. Бас, шундай экан, Ўзбекистон нима учун ўз газини Қозоғистондан сўраши керак?\nМутахассис фикри: Водий шу пайтгача ички магистрал қувурлар орқали газ билан таъминланган. Лекин у қувурлар қуввати водийни таъминлай олмай қолганига анча бўлган. Янги йил арафасида юзага келган ўта оғир вазиятдан чиқиш учун “Ўзтрансгаз” халқаро қувурдаги газнинг бир қисмини водийга буришга мажбур бўлди.\nФарғона вилоятида газ таъминоти, декабрдаги тақчилликка қиёслаганда, яхшиланиб қолганини оддий истеъмолчилар ҳам тан олди. Масалан, ўзини Шокиржон деб таништирган бешариқлик 3 январь куни Озодликка “газ келаяпти, кўпайиб қолди”, деди.\nШокиржоннинг айтишича, газ заправкаларда босим кўтарилиб, натижада навбатлар йўқолган. Унинг айтганини илмий тилга кўчирсак, бундай бўлади:\n“Янги йил арафасида автомобилларга газ 60-80 кГ/см2 босим билан қуйилаётган эди. Эндиликда босим 120-140 кГ/см2га кўтарилди”.\nГаз компрессорлари босимни 200 кГ/см2гача кўтариши мумкин.\nВодийни, хусусан, Фарғона вилоятини табиий газ билан таъминлашни нисбатан яхшилаш имкони кейинги йилларда минглаб абонентларнинг газ қувурлари кесиб ташлангани ҳисобига ҳам пайдо бўлди.\nАҳоли уйларига газ етказиб берувчи мавжуд газ қувурларининг бир қисми мамлакатнинг барча ҳудудларида кесилди.\n“Ўзтрансгаз”нинг 2018 йил февралидаги маъулмотига қараганда, 3 миллион 300 мингдан ортиқ уй-жой ҳамда 83 мингга яқин улгуржи истеъмолчига табиий газ, 2 млн. 760 минг аҳоли хонадонларига суюлтирилган газ етказиб берилмоқда.\nСУРХОНДАРЁ – "Газга уланиш учун 15 миллион сарфлаб, газсиз ўтирибмиз"\nЎзбекистон, 6 йиллик танаффусдан сўнг, Тожикистонга газ узатишни бошлади\n“Ўзтрансгаз” газнинг кўп қисмини “Ўзбекэнерго” еб қўяётганини айтди\nФАРҒОНА – “Газни энди тушимизда кўрамизми?!”\nНАМАНГАН – “Газ баллонларини аҳолининг ўзи эшакаравада тўлдириб келмоқда”\nCУРХОНДАРЁ – “Юзлаб миллион сўмга сотиб олинган “президент уйлари”да етти ойки газ йўқ!”\nСАМАРҚАНД – “Қўшработда ноқонуний газ мосламалари ўрнатиш авж олган” (ВИДЕО)


Миллий ва диний қадриятларимиз уйғунлиги — KUKALDOSH.UZ\n02.08.2021 / - Мақолалар\nЖаннатмонанд юртимиз ва доно халқимизнинг буюк тарихи, бетакрор қадриятлари борки, улар миллий ва диний анъаналарни асрлар давомида ўзида ифода этиб келади. Мазкур қадриятларни ҳеч қандай куч, ташвиқот ва тақиқлар ўзгартиролмайди, чунки бу миллатимизнинг ажралмас қадр-қимматига айланиб кетган. Бу юртимизда доим кенг нишонланиб келаётган диний байрамлар — икки ийд байрамидир. Ушбу кунларда муҳтожларга янада кўпроқ меҳр-оқибат, хайр-саховат кўрсатиш халқимизга хос фазилат. Бу гўзал одат ўзида умуминсоний қадриятлар ва барча илоҳий таълимотлар мазмун-моҳиятини мужассам қилган.\nАйнан шу кунларда кексаларга ҳурмат кўрсатилади, ёшлар иззат қилиниб, етимлар, кам таъминланган ва эҳтиёжмандлар ҳолидан хабар олинади. Шариатимиз кўрсатмасига кўра, гарчи ўзига тўқ бўлса ҳам, яқин қўшнилар ҳолидан хабар олиш, уларнинг ҳаққига риоя қилиш чин мўмин-мусулмоннинг инсонийлик шиоридир.\nПрезидентимиз таъбири билан айтганда: “Ислом дини — аввало, тинчлик ва дўстлик, аҳиллик ва бирдамлик, билим ва маърифат динидир. Мана шу олий ҳақиқатни ҳеч қачон эсимиздан чиқармаслигимиз лозим”. Ҳақиқатда, ислом — гўзал амаллар дини. Муборак ҳадисларда келтирилганидек, “Мўминлар қалбига хурсандчилик киритиш, уларни таомлантириш, эҳтиёжи бўлса, кийинтириш ва муҳтожларининг ҳожатини чиқариш” энг гўзал амаллардир.\nБу эса ҳар кимнинг инсонийлик бурчи бўлиб, яқин қариндошлардан хабар олиш, ўзгалар қалбига хурсандчилик киритиш, таом улашиш каби улуғ фазилатларда намоён бўлади.\nЖорий йил ватандошларимиз Қурбон ҳайити муносабати билан узулуксиз 3 кун дам олиш имкониятига эга бўлдилар. Дам олиш ва байрам кунларини дунё аҳлини ҳамон хавотирга солиб турган пандемия туфайли жорий қилинган карантин талабларига амал қилган ҳолда ўтказилиши белгилаб қўйилди. Бу ҳам халқимиз тинчлиги ва саломатлигини ўйлаб қабул қилинган тадбир бўлиб, вазият тақозоси эканини ҳар бир юртдошимиз яхши англайди.\nБу йилги ҳайит мустақиллигимизнинг 30 йиллиги арафасида, шунингдек, “Виждон эркинлиги ва диний ташкилотлар тўғрисида”ги қонун қабул қилиниши асносида нишонлангани ҳам унинг байрамона шукуҳини янада оширди.\nИжтимоий турмуш ва диний қадриятлар муштарак — уларни асло айро тасаввур қилиб бўлмайди. Мана шундай ижобий ҳолатнинг эзгу натижаси ўлароқ Ўзбекистон Республикасининг “Виждон эркинлиги ва диний ташкилотлар тўғрисида”ги қонуни янги таҳрирда қабул қилинди.\nАйтиш мумкинки, бу юртимизда диний-сиёсий вазиятни барқарорлаштириш, диний-маърифий муносабатларни фуқаролар орасида мустаҳкамлаш ҳамда виждон эркинлигини таъминлашдаги муҳим қадам бўлди. Ҳар бир фуқаро истаган динига эътиқод қилиш ёки ҳеч бир динга эътиқод қилмаслик ҳуқуқи кафолатини ҳамда ватанимизда истиқомат қилаётган турфа миллат ва элат вакилларининг виждон эркинлигини таъминлашда муҳим асосий омил сифатида хизмат қилади.\nЎзбекистон қадимдан турли миллат ва элат ҳамда конфессия вакиллари ўзаро тинч-тотув яшаб, ўз диний ибодат ва расм-русумларини эмин-эркин бажариб келган бағрикенг диёр сифатида танилган. Ҳозир юртимиз аҳолисининг сони 35 миллионга яқин. Улар 130 дан зиёд миллат ва элатга мансуб бўлиб, аксари мусулмонлардир. Демак, асосий масъулият ҳам улар зиммасига тушади. Аҳли ислом бошқа дин вакилларига қанчалик бағрикенглик намоён қилса, юрт шунчалик тинч бўлади.\nВИИИ асрда Бухорода дастлабки синагога қурилгани ва бошқа дин вакиллари билан бир қаторда ўз динига эркин эътиқод қилиш учун шароит яратиб берилганидан таъсирланган яҳудийлар жамоаси вакили Р.Бенеман шундай деган эди: “Ўрта аср Европаси ва Византия империясида қувғин қилинган яҳудийлик Марказий Осиёда бошқа динлар билан бир хил ҳуқуққа эга эди”.\nХВ аср бошларида Амир Темур саройида бўлган Кастилия элчиси “Соҳибқирон Темур Самарқандда турли дин вакилларини йиғади, уларга илтифот кўрсатади ҳамда насронийликка эътиқод қилувчи меҳмонларнинг турли эҳтиёжларини бажариш учун алоҳида масъул шахс тайинлайди. Улар билан дўстона алоқаларни мустаҳкамлашга кўрсатма беради”, деб ёзган эди.\nХалқимизга хос бўлган бундай олижаноб қадрият виждон ва диний эркинликлар тўғрисидаги қонунда ҳам аксини топди: “Ҳамма учун виждон эркинлиги кафолатланади. Ҳар бир инсон хоҳлаган динига эътиқод қилиш ёки ҳеч қайси динга эътиқод қилмаслик ҳуқуқига эга. Диний қарашларни мажбуран сингдиришга йўл қўйилмайди”.\nБу масалада, айниқса, ислом динида бошқа дин вакилларига муносабат ва бағрикенглик асосларига катта эътибор қаратилган. Улуғ аждодларимиздан Имом Мотуридий, Абу Муин Насафий, Бурҳониддин Марғиноний, Маждуддин Уструшоний каби алломаларнинг асарларида мусулмонлар бошқа дин вакиллари билан қандай муомала қилишлари батафсил баён этиб берилган.\nУлар ўз қарашларида, биринчи навбатда, Аллоҳнинг Каломига таянганлар. Қуръони каримда келтирилишича, “дин тўғрисида сизлар билан урушмаган ва сизларни ўз юртингиздан (ҳайдаб) чиқармаган кимсаларга нисбатан яхшилик қилишингиз ва уларга адолатли бўлишингиздан Аллоҳ сизларни қайтармас. Албатта, Аллоҳ адолатли кишиларни севар”. Оятда адолат ҳақида сўз бормоқда. У эса инсонлараро муносабатларни боғлаб турувчи ўзак — аслдир.\nБуюк муфассир Абу Лайс Самарқандий “Баҳр ул-улум” номли китобида бу ҳақда шундай ёзади: “Сизлар билан динда уруш қилмаган ўзга дин вакиллари билан борди-келди қилинг, улар билан адолатли муомала қилинг”. Мовароуннаҳрлик машҳур муфассир Абу Баракот Насафий “Мадорикут танзил” асарида мазкур оятларни “ўзга дин вакилларига эҳтиром кўрсатинг ҳамда уларга сўзда ва амалда яхшилик қилинг” деб шарҳлайди.\nМуборак ҳадисларда эса “кимки ғайридинни ҳақорат қилса, қиёмат куни ўтдан ясалган қамчи билан урилади”, деб таъкидланган.\nДемак, бағрикенглик ва адолат юрт тақдирига дахлдор ҳаёт-мамот масаласи, имон мезони бўлиб, “имоннинг афзали сабр ва бағрикенгликдир”.\nБу йилги Қурбон ҳайитининг яна бир фазилати Ўзбекистон Президенти Шавкат Мирзиёев ташаббуси билан 15-16-июл кунлари Тошкентда бўлиб ўтган “Марказий ва Жанубий Осиё: минтақавий боғлиқлик. Таҳдидлар ва имкониятлар” мавзусидаги халқаро форумда намоён бўлди. Зеро, унинг мақсади минтақада тинчликни таъминлаш, яхши ва оқибатли қўшничилик, тарихан яқин ва дўстона алоқалар, ишончни мустаҳкамлашдир. Бу эса ҳайит мақсад-муддаосига ғоят ҳамоҳанг.\nФорумда қўшни давлатларни яхшилик ва бунёдкорлик ишларида бирлашишга даъват қилинди. Аллоҳ таолонинг “яхшилик ва тақво ишларида ҳамкорлик қилинг ва душманчилик ва гуноҳ ишларда ёрдам берманг”, деган даъватига ҳамоҳанг бунёдкорлик ташаббусларининг ижобий натижаларидан кўплаб халқлар баҳраманд бўлиши шубҳасиз.\n“Янги Ўзбекистон” газетаси 2021-йил 30-июл, 153-сон


Абул Муин Насафий – мотуридия мазҳабининг етук намоёндаси – oliymahad.uz\nАбул Муин Насафий – мотуридия мазҳабининг етук намоёндаси\nАбул Муин Насафий номи билан машҳур бўлган бобомизнинг тўлиқ исми шарифлари Маймун ибн Муҳаммад ибн Муҳаммад ибн Мўътамад ибн Муҳуммад ибн Макҳул Насафий бўлиб, ҳижрий 438 йилда туғилган. Манбаларда бу зотнинг айнан Насафда туғилганлари аниқ учрамаса-да, уламолар бу зотнинг ушбу шаҳарда туғилганлари мўътабар ҳисобланишини айтганлар.\nАбул Муин куняси билан машҳур бўлган. Бу зотнинг боболари Муҳаммад ибн Макҳул ҳам Абул Муин куняси билан аталган, шунинг учун тарихчи уламолар баъзи манбаларда бу зотнинг айрим асарларини боболарига нисбат бериш ҳам учрайди, деганлар.\nАбул Муин Насафий яшаган асрюртимизда ҳам, бошқа ўлкаларда ҳам турли илм соҳалари бўйича жуда кўплаб мўътабар ва машҳур уламолар етишиб чиққан асрдир. Масалан мотуридия мазҳабининг машҳур уламоларидан Умар Насафий (ҳижрий 538 йилда вафот этган), Убулюср Паздавий (ҳижрий 493 йилда вафот этган), Нуриддин Собуний Бухорий (ҳижрий 580 йилда вафот этган) каби уламолар мазкур асрда яшаб ўтганлар.\nБухорий, Самарқандий ва Насафий нисбалари билан танилган уламоларнинг кўп экани мазкур уламолар атрофида илм даражалари ушбу уламолар сингари ёки уларнинг даражаларига яқин бўлган уламолар жуда кўп бўлганига далолат қилади. Ҳатто тарихчи олимлар Насафий нисбали уламолар жуда кўп бўлганидан исми ё куняси айтилмасдан мутлақ зикр қилинса, Умар Насафийни тушуниш лозим деган истилоҳни ишлатишга мажбур бўлганлар.\nАбул Муин Насафий мотуридия мазҳабининг тараққий этишига энг кўп ҳисса қўшган олимлардан ҳисобланади. Бунга уламоларнинг у зотни мадҳ этиб: “Абул Муин Насафийнинг мотуридия мазҳабидаги мартабаси худди ашъария мазҳабидаги Боқиллонийнинг мартабасидек юқоридир”, деганлари яққол мисолдир.\nАбул Муин Насафийга у зотни яқиндан таниган уламолар ва шогирдлари томонидан мартабаларини намоён қилувчи кўплаб номлар берилган:\nФақиҳул ҳанафий, сайфул ҳақ (Ҳанафий фақиҳи, ҳақнинг қиличи);\nҚомеул мулҳидийн (даҳрийларнинг шубҳаларини бостирувчи);\nИздуд дин (Ислом ҳимоячиси);\nЖомеул усул (Аслларни жамловчи);\nРоису аҳис сунна вал жамоа (Аҳли сунна вал жамоа бошлиғи).\nАлбатта, Абул Муин Насафийдан бошқа уламолар ҳам ушбу унвонлар билан сифатланган.\nУламолар Абул Муин Насафий таълим олган устозларининг исми шарифлари ҳақида аниқ маълумот келмаганини айтадилар. Айрим уламолар эса у зот машҳур аҳли илмлар сулоласидан бўлганларига кўра асосий илмларини оталари Муҳаммад ибн Муҳаммаддан олганлар, деганлар.\nАбул Муин Насафий раҳматуллоҳи алайҳ жуда кўплаб машҳур шогирдлар чиқарганлар. Уларнинг айримлари билан танишсак, бу зотнинг қўлларида нақадар мўътабар уламолар тарбия топганларига гувоҳ бўламиз:\nУмар Насафий. Ҳижрий 461 йилда Насаф шаҳрида таваллуд топган. “Ақоидун Насафий”нинг соҳиби. Бу зот тафсир, ҳадис, фиқҳ, усул, тарих, наҳв каби кўплаб илмлар бўйича етук олим бўлиб етишган. “Имомус сақолайн” (инсонлар ва жинлар имоми) номи билан машҳур бўлган;\nАлоуддин Самарқандий. Ҳижрий 450 йилда туғилган. “Туҳфатул фуқаҳо” асари билан танилган бу зот Абул Юср Паздавийнинг ҳам шогирди ҳисобланадилар.\nАҳмад ибн Муҳаммад Абул Юср Насафий Паздавий. Абулюср Паздавий ҳижрий 481 йилда туғилган. Самарқандда қози бўлган. Мартабаси юқори бўлганидан Қози Содр номи билан аталган.\nБулардан бошқа яна кўплаб машҳур уламолар Абул Муин Насафий раҳматуллоҳи алайҳнинг шогирдлари ҳисобланадилар.\nАбул Муин Насафий раҳматуллоҳи алайҳ кўплаб қимматли асарлар таълиф этганлар. Уларнинг айримлари қуйидагилардир:\n– “Табсиротул адиллату фи усулид дин” (“Усулуд дин”даги далилларни тушунтириш). Ушбу асар Абул Муин Насафийнинг энг салмоқли асари ҳисобланади. Зеро бу асар муаллифнинг ақида илмига оид асарлари орасида энг аҳамиятлиси, энг ҳажми каттаси ва уламолар ўртасида энг машҳури ҳисобланади. Кўплаб уламоларнинг Абул Муин Насафийни “Табсиратул адилла соҳиби” деб атаганлари бунинг исботидир. Уламолар Умар Насафийнинг “Ақоидун Насафий” асарини “Табсиротул адилла”нинг мундарижаси кабидир, деганлар.\n– “Баҳрул калом” (Калом денгизи). Уламолар бу асарни Имом Мотуридийнинг “Китабут Тавҳид”, Имом Абул Ҳасан Ашъарийнинг “Лумаъ” ва Имом Жувайнийнинг “Иршод” каби асарлари асосида таълиф этилганини айтадилар. Бу асарга Аллома Бадриддин Ҳасан ибн Абу Бакр Аҳмад Мақдисий “Ғоятул маром фи шарҳи Баҳрул калом” номли шарҳ ёзган.\n“Тасайюдул қоваид фи илмил ақоид” (Ақоид илмидаги қоидаларни қўлга киритиш);\n“Шарҳу Жомеул кабир” (Жомеул кабир шарҳи);\n– “Ийзоҳул маҳажжа фи кавнил ақли ҳужжа” (Ақлнинг ҳужжатлиги тўрисида тутилган йўлни изоҳлаш;\nТамҳид лиқоваидит тавҳид (Тавҳид қоидаларини енгиллаштириш);\nБулардан бошқа ҳам яна кўплаб ҳанафий фиқҳи ва мотуридия эътиқодига доир қимматли асарлар таълиф этганлар.\nИбн Қутлубуғонинг таҳқиқига кўра Абул Муин Насафий ҳижрий 508 йилда Зулҳижжа ойининг йигирма бешинчи кунида вафот этган.\nАллоҳ таоло Абул Муин Насафийга мўл-кўл мукофотлар ато этиб, ётган жойларини жаннат боғларидан қилган бўлсин.\n167300cookie-checkАбул Муин Насафий – мотуридия мазҳабининг етук намоёндасиno\nОлдингиИълоус Сунан китоби ҳақида сўзКейингиОламларга раҳмат пайғамбар


Эътирозлар ҳақлими?.. – Farg`ona haqiqati\nСўнгги пайтларда оммавий ахборот воситалари маданият, санъат, хусусан, театр санъати мавзусига тез-тез мурожаат қиладиган бўлиб қолди. Бу табиий ҳол. Зеро, республикамиз Президенти соҳага мунтазам эътибор ва ғамхўрлик кўрсатиб келмоқда. Маданият ва санъатнинг жамиятимиздаги ўрнини мустаҳкамлашга қаратилган бир қатор қарорларнинг қабул қилиниши, давлатимиз раҳбари ташаббуси билан вазирликлар, йирик корхоналар билан театрлар ўртасида дўстлик клубларининг ташкил қилиниши бунинг ёрқин мисолидир.\nЭътибор ва ғамхўрликлардан Фарғона вилояти театр-лари четда қолгани йўқ. Уларнинг моддий-техник базасини яхшилаш учун бюджет ҳисобидан маблағлар ажратилди. Автобус ва енгил автомашиналар билан таъминланди.\nСанъат жамоалари бундай эътиборга қай даражада жавоб қайтаряпти? Ижодий фаолиятларини қай йўсинда йўлга қўйяпти? Бу кўпчиликни қизиқтираётган ва ўйлантираётган масалалар. Оммавий ахборот воситаларида, хусусан, газета ва журналларда эълон қилинаётган мақолаларда мазкур мавзулар атрофида сўз юритиляпти. Билдирилаётган эътироф ва эътирозларнинг аксарияти тўғри. Бунинг учун муаллифларга раҳмат айтмоқ лозим. Аммо, айрим мақолаларда ҳиссиётга берилибми ёки соҳани тугал ўрганмай турибми, бир ёқлама, нохолис фикр юритиш ҳоллари ҳам учраб турибди.\nХусусан, Фарғона вилоят мусиқали драма театри ҳақида ёзилганда, нега томоша заллари бўм-бўш, рейтинги тушиб кетди, деган иддаолар кўриниб қолмоқда. Уларда маълум маънода жон борлигини рад этолмаймиз. Зеро, ҳар бир театр жамоасининг гуллаб-яшнаган, машҳурлик чўққисига чиққан даври бўлади. Айтайлик, пойтахтдаги Миллий академик театрининг “Отелло” ёки “Гамлет”, Муқимий номли мусиқали драма театрининг “Тошболта ошиқ” спектакллари саҳналаштирилган пайтларидаги довруғи ҳали ҳамон ёдимизда.\nФарғона вилоят мусиқали драма театрининг машҳурлик пайтини эсга олайлик. Буни катта ёшдаги театр мухлислари яхши билади. Ўтган асрнинг 40-50-йиллардаги “Тоҳир ва Зуҳра”, 60-80- йиллардаги “Қумрининг муроди”, 80-йиллар поёнидаги “Темир хотин”, “Тошкентга саёҳат” спектакллари жамоани машҳур қилган. Шундан кейинчи? Тўғри, яхши режиссёр жамоанинг омади. Агар у истеъдодли, режиссёрлик топилмаларига бой бўлса. Ўз даврида Зуннун Мадалиев, Носир Отабаев, Олимжон Салимов ўзларининг дурдона спектакллари билан жамоани машҳур қилишди.\nҲар бир даврнинг ўз муаммоси, долзарб мавзуси бўлади. Уларни саҳна томошаси даражасига етказиб, халққа етказиш театрларнинг вазифаси. Театр Маҳмудхўжа Беҳбудий айтганидек, ибратхона. Буюк режиссёр Баҳодир Йўлдошев ибораси билан айтганда, илм қаторидаги покланиш маскани, ҳар бир киши ўзини кўрадиган кўзгу. Шу жиҳатдан келиб чиқиб, яхши саҳна асари яратилмаслиги театрлар фаолият юритмаяпти дегани эмас. Уларнинг томошабинларга енгил кулгу беришидан ташқари, тарбиявий аҳамиятга эга, халқни маънан бойитадиган саҳна асари яратишдек вазифаси ҳам бор.\nБаъзан рейтинги тушиб кетди, деган ноўрин таъна тошлари отилаётган Фарғона вилоят мусиқали драма театри фаолиятига назар ташлаб кўрайлик.\nТеатрда сўнгги тўрт-беш йилда шундай асарлар яратилдики, улар тўла маънода мустақиллик мафкурасига хизмат қилади. Халқимизга маънавий озуқа беради. Тарихимизнинг шонли саҳифалари, буюк ватандошларимиз ҳаёти ва жасоратли ҳаёти ҳақида ҳикоя қилади.\nСир эмас, кўпчилик улуғ олим Аҳмад Фарғоний номини эшитгану унинг илмий фаолияти, кашфиётлари нималардан иборат эканлигини билавермайди. Театр жамоаси бу мавзуга қўл урди. Пойтахтдан таниқли режиссёр Марат Азимов таклиф қилинди. “Аҳмад Фарғоний” спектаклини томошабинлар, айниқса, илм аҳли, талаба ва ўқувчилар катта қизиқиш билан кутиб олди. Республика Маданият вазирлигининг тавсияси билан театр жамоаси Тошкентга таклиф этилиб, спектакль Миллий академик театр саҳнасида намойиш этилди. Марказий телевидение томонидан тасвирга олиниб, мунтазам эфирга узатиб борилмоқда.\nЎзбекистон халқ ёзувчиси Муҳаммад Алининг “Навоий ва Бойқаро” пьесаси ҳам саҳналаштирилди. Бу спектакль нимаси билан муҳим эди? Навоий ҳақида аввалги асрда томошабоп асарлар яратилганлигига кўпчилик гувоҳ. Улардаги бадиий пухта шеърий сатрлар тилимизга ва онгимизга жо бўлиб кетган. Аммо тарихий ҳақиқат бузилганини илм аҳли биларди, холос. Орадан етмиш йилдан зиёд вақт ўтиб, айнан Фарғона театри бу спектакли билан Навоий ва Бойқаро муносабатларига ойдинлик киритиб, Бойқаро шахсини бўй-басти билан кўрсатиб берди. Спектакль вазирлик тавсияси билан пойтахт саҳнасида намойиш қилинди. Телевидение тасмасига ёзиб олинди.\nШунингдек, Фурқат ҳақидаги спектаклда ҳам тарихий ҳақиқатни тўғри кўрсатишга ҳаракат қилинди. Зеро, театрда ҳар йили тўрт-бешта спектакль яратиляпти. Республика миқёсидаги кўрик-танловларда, халқаро фестивалларда иштирок этиб, Фарғона театр санъати обрўсига обрў қўшиб келмоқда.\n2020 йилда ҳам театр жамоаси қайноқ ҳаётни бошидан кечирди. Пандемия шароити ишлашнинг янгича шакли ва тизимини “кашф” этди. Масофадан туриб, ZOOM усулида ишлаш деган иборалар истеъмолимизга кириб келди. Жамоа бу усулни тез ўзлаштирди. Ўтган йил нохуш синовлари билангина эмас, қувончли саналари билан ҳам ёдда қолди. Шулардан бири Иккинчи жаҳон урушида эришилган ғалабанинг 75 йиллигидир. Театр жамоаси мазкур санага бағишлаб Марат Азимов режиссёрлигида атоқли адиб Саид Аҳмаднинг “Уфқ” романи асосида спектакль тайёрлаб, онлайн тарзда намойиш этди. Уни томошабинлар ҳам, санъатшунослар ҳам самимий кутиб олди.\nОлтиариқлик фермер, Ўзбекистон Қаҳрамони Лола Муродованинг ҳаёти ҳар бир йигит ва қиз учун ибрат мактабидир. Театр жамоаси унинг умр йўли, жасоратли меҳнати ҳақида ҳикоя қилувчи “Лола ёхуд барханларда унган гул ” (муаллифлар Энахон Сиддиқова ва Сайдали Одилов) спектаклини яратишга киришди. Хаёлий эмас, ҳаётий қаҳрамонни яна унинг кўз ўнгида саҳнага олиб чиқиш осон иш эмас эди. Шу боис, ёш истеъдодли режиссёр Обиджон Абдуллаев қаҳрамон ҳузурида қайта-қайта бўлди. Ижодий жамоа асар қаҳрамонининг ибратли ҳаёт йўлини унинг ўзидан эшитди. Машаққатли ижодий меҳнатдан сўнг спектакль аввал республика Маданият вазирлиги мутахассисларига, вилоятимиз адабий жамоатчилигига, сўнг томошабинларга тақдим қилинди. Тақдимотда Ўзбекистон Қаҳрамони Лола Муродова ҳам қатнашиб, ҳаёт йўли тўғри талқин қилинганини эътироф этди. Жамоатчилик “Қаҳрамонни ўз кўз ўнгида саҳнага олиб чиқиш театрлар тарихида янгилик” деб баҳолади.\nТеатр жамоаси ҳар бир асарни катта машаққат билан яратади. Улар, бир сўз билан айтганда, фидокор инсонлар, қишнинг чилласида енгил, саратонда қалин кийимларда роль ўйнайдилар. Театрлар ҳақида фикр юритганда, улар фаолиятига бир томонлама баҳо бериш инсофдан бўлмас. Шундай пайтда савол туғилади: оммавий ахборот воситаларида билдирилаётган эътирозлар ҳақлими? Ўйлаб кўрадиган масала…\nФарғона вилоят мусиқали драма театри адабий бўлим мудири, Ўзбекистон Ёзувчилар уюшмаси аъзоси.\nТАҲРИРИЯТДАН: Сиз газетанинг 2021 йил 1 январь сонидаги “Актёр санъатдаги ўзини эмас, ўзидаги санъатни севиши керак” сарлавҳали Ўзбекистон халқ артисти Муҳаммадсоли Юсупов билан суҳбатни ўқигандирсиз. Сайдали Одилов гарчи ўша мақола сарлавҳасини тилга олмаса-да, унга жавоб ёзгандек фикр юритади. Таҳририят ҳакам эмас. Ким ҳақ, ким ноҳақлиги Сизнинг ҳукмингизда. Хўш, ҳурматли газетхон, Фарғона вилоят мусиқали драма театри фаолиятидан қониқасизми? Таклиф ва фикрларингизни кутиб қоламиз.[:]